title: Deċiżjoni tal-Kunsill (PESK) 2016/1791 tat-12 ta' Lulju 2016 dwar l-iffirmar u l-konklużjoni f'isem l-Unjoni tal-Ftehim fil-forma ta' Skambju ta' Ittri bejn l-Unjoni Ewropea u r-Repubblika Ċentru-Afrikana dwar l-istatus tal-Missjoni ta' Taħriġ Militari tal-PSDK tal-Unjoni Ewropea fir-Repubblika Ċentru-Afrikana (EUTM RCA)

text:
               11.10.2016

               MT

               Il-Ġurnal Uffiċjali tal-Unjoni Ewropea

               L 274/31

         DEĊIŻJONI TAL-KUNSILL (PESK) 2016/1791
   tat-12 ta' Lulju 2016
   dwar l-iffirmar u l-konklużjoni f'isem l-Unjoni tal-Ftehim fil-forma ta' Skambju ta' Ittri bejn l-Unjoni Ewropea u r-Repubblika Ċentru-Afrikana dwar l-istatus tal-Missjoni ta' Taħriġ Militari tal-PSDK tal-Unjoni Ewropea fir-Repubblika Ċentru-Afrikana (EUTM RCA)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 37 tiegħu, flimkien mal-Artikolu 218(5) u (6) tat-Trattat dwar il-Funzjonament tal-Unjoni Ewropea,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fid-19 ta' April 2016, il-Kunsill adotta d-Deċiżjoni (PESK) 2016/610/PESK (1) dwar Missjoni ta' Taħriġ Militari tal-PSDK tal-Unjoni Ewropea fir-Repubblika Ċentru-Afrikana (EUTM RCA), li tipprovdi li l-istatus tal-unitajiet u tal-persunal immexxija mill-Unjoni, inklużi l-privileġġi, immunitajiet u garanziji oħra neċessarji għat-twettiq u l-funzjonament bla xkiel tal-missjoni tagħhom, ikun is-suġġett ta' ftehim konkluż taħt l-Artikolu 37 tat-Trattat dwar l-Unjoni Ewropea (TUE) u f'konformità mal-proċedura prevista fl-Artikolu 218 tat-Trattat dwar il-Funzjonament tal-Unjoni Ewropea (TFUE).

               (2)

               Konsegwentement għall-adozzjoni, ukoll fid-19 ta' April 2016, ta' Deċiżjoni tal-Kunsill li tawtorizza l-ftuħ ta' negozjati għal dan il-għan, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà nnegozjat, f'konformità mal-Artikolu 37 TUE, Ftehim fil-forma ta' Skambju ta' Ittri bejn l-Unjoni Ewropea u r-Repubblika Ċentru-Afrikana dwar l-istatus fir-Repubblika Ċentru-Afrikana tal-EUTM RCA.

               (3)

               Skont l-Artikolu 5 tal-Protokoll Nru 22 dwar il-pożizzjoni tad-Danimarka, anness mat-TUE u mat-TFUE, id-Danimarka ma tipparteċipax fit-tfassil u fl-implementazzjoni ta' deċiżjonijiet u azzjonijiet tal-Unjoni li għandhom implikazzjonijiet fil-qasam tad-difiża. Id-Danimarka ma tipparteċipax fl-applikazzjoni ta' din id-Deċiżjoni u għalhekk ma tipparteċipax fil-finanzjament ta' din il-missjoni.

               (4)

               Il-Ftehim fil-forma ta' Skambju ta' Ittri għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim fil-forma ta' Skambju ta' Ittri bejn l-Unjoni Ewropea u r-Repubblika Ċentru-Afrikana dwar l-istatus tal-Missjoni ta' Taħriġ Militari tal-PSDK tal-Unjoni Ewropea fir-Repubblika Ċentru-Afrikana (EUTM RCA) huwa b'dan approvat f'isem l-Unjoni.
   It-test tal-Ftehim fil-forma ta' Skambju ta' Ittri jinsab mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat jinnomina lill-persuna jew persuni mogħtija s-setgħa li jiffirmaw il-Ftehim fil-forma ta' Skambju ta' Ittri sabiex tintrabat l-Unjoni.
   Artikolu 3
   Din id-Deċiżjoni tidħol fis-seħħ fil-jum tal-adozzjoni tagħha.

      Magħmul fi Brussell, it-12 ta' Lulju 2016.

            Għall-Kunsill

            Il-President

         P. KAŽMIR

      (1)  Id-Deċiżjoni tal-Kunsill (PESK) 2016/610 tad-19 ta' April 2016 dwar Missjoni ta' Taħriġ Militari tal-PSDK tal-Unjoni Ewropea fir-Repubblika Ċentru-Afrikana (EUTM RCA) (ĠU L 104, 20.4.2016, p. 21).


title: 2010/73/: Deċiżjoni tal-Kunsill tal- 25 ta' Jannar 2010 li tħassar id-Deċiżjoni 2009/472/KE u li tikkonċerna s-segwitu għall-proċedura ta' konsultazzjoni mar-Repubblika Iżlamika tal-Mawritanja taħt l-Artikolu 96 tal-Ftehim ta' Sħubija AKP-KE

text:
               10.2.2010

               MT

               Il-Ġurnal Uffiċjali tal-Unjoni Ewropea

               L 37/50

         DEĊIŻJONI TAL-KUNSILL
   tal-25 ta' Jannar 2010
   li tħassar id-Deċiżjoni 2009/472/KE u li tikkonċerna s-segwitu għall-proċedura ta' konsultazzjoni mar-Repubblika Iżlamika tal-Mawritanja taħt l-Artikolu 96 tal-Ftehim ta' Sħubija AKP-KE
   (2010/73/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,
   Wara li kkunsidra l-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku, min-naħa waħda, u l-Komunità Ewropea u l-Istati Membri tagħha, min-naħa l-oħra, ffirmat f'Kotonù fit-23 ta' Ġunju 2000 (1), kif rivedut fil-Lussemburgu fil-25 ta' Ġunju 2005 (2) (minn hawn 'il quddiem imsejjaħ 'il-Ftehim ta' Sħubija AKP-KE), u b'mod partikolari l-Artikolu 96 tiegħu,
   Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, li ltaqgħu fil-Kunsill, dwar il-miżuri li għandhom jittieħdu u l-proċeduri li għandhom ikunu segwiti għall-implimentazzjoni tal-Ftehim ta' Sħubija AKP-KE (3), u b'mod partikolari l-Artikolu 3 tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Ir-Repubblika Iżlamika tal-Mawritanja implimentat is-soluzzjoni kunsenswali biex tintemm il-kriżi hekk kif definita mill-miżuri adattati stabbiliti permezz tad-Deċiżjoni tal-Kunsill 2009/472/KE tas-6 ta' April 2009 dwar il-konklużjoni tal- konsultazzjonijiet mar-Repubblika Iżlamika tal-Mawritanja taħt l-Artikolu 96 tal-Ftehim ta' Sħubija AKP-KE (4).

               (2)

               Ir-Repubblika Iżlamika tal-Mawritanja reġgħet lura għall-ordni kostituzzjonali.

               (3)

               Sabiex jingħata kontribut għall-istabbiltà tal-pajjiż u sabiex jiġu evitati sitwazzjonijiet ġodda ta' ksur tal-elementi essenzjali msemmija fl-Artikolu 9 tal-Ftehim ta' Sħubija AKP-KE, jeħtieġ li jiġi promoss djalogu nazzjonali inklużiv li jintegra l-atturi politiċi u soċjali kollha rilevanti u interessati u sabiex terġa tibda l-kooperazzjoni.

               (4)

               Għalhekk d-Deċiżjoni 2009/472/KE għandha tiġi revokata, u d-djalogu politiku mar-Repubblika Iżlamika tal-Mawritanja għandu jissokta bil-għan li tissaħħaħ id-demokrazija, jiġi evitat tibdil antikostituzzjonali tal-gvern, issir riforma tal-istituzzjonijiet u r-rwol tal-forzi armati, il-governanza politika u ekonomika tajba, jissaħħaħ l-istat tad-dritt u d-drittijiet tal-bniedem u jerġa' jinkiseb il-bilanċ tal-istituzzjonijiet u tas-setgħat,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2009/472/KE hija b'dan revokata.
   Artikolu 2
   Id-djalogu politiku mar-Repubblika Iżlamika tal-Mawritanja taħt l-Artikolu 8 tal-Ftehim AKP-KE għandu jsir fil-forma stabbilita fl-ittra li tidher fl-anness ta' din id-Deċiżjoni.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Hija għandha tiskadi fil-25 ta' Jannar 2012. Din tista' tiġi eżaminata mill-ġdid, jekk meħtieġ, abbażi ta' missjonijiet ta' segwitu tal-Unjoni Ewropea.
   Artikolu 4
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Brussell, il-25 ta’ Jannar 2010.

            Għall-Kunsill

            Il-President

         C. ASHTON

      (1)  ĠU L 317, 15.12.2000, p. 3.

      (2)  ĠU L 209, 11.8.2005, p. 27.

      (3)  ĠU L 317, 15.12.2000, p. 376.

      (4)  ĠU L 156, 19.6.2009, p. 26.

      ANNESS
      Sinjur,
      Huwa b'sodisfazzjon kbir li ninnotaw ir-ritorn tal-Mawritanja għall-ordni kostituzzjonali wara l-implimentazzjoni tal-parti kbira tal-miżuri previsti fil-Ftehim ta' Dakar, li wasslu għall-kulminazzjoni tal-ħatra tiegħek bħala Kap ta' l-Istat. Għalhekk bi pjaċir nixtiequ nikkonfermawlek l-issoktar bis-sħiħ tal-kooperazzjoni bejn l-Unjoni Ewropea u r-Repubblika Iżlamika tal-Mawritanja.
      Ninnutaw li, b'konformità mal-Artikolu 4-VII tal-Ftehim ta' Dakar, il-forzi politiċi differenti li ffirmaw il-Ftehim daħlu f'impenn bil-għan ta' tkomplija u intensifikazzjoni ta' djalogu nazzjonali inklużiv sabiex tiġi kkonsolidata r-rikonċiljazzjoni nazzjonali u d-demokrazija. Kif intqal mill-membri tal-Grupp Internazzjonali ta' Kuntatt fl-aħħar laqgħa tagħhom fl-10 ta' Settembru 2009, huwa mixtieq li dan id-djalogu jsir. Huwa diġà ta' inkoraġġiment li ninnutaw id-disponibbiltà tal-partijiet differenti li jieħdu sehem f'dan id-djalogu. Jidher ċar li ċerti problemi sottostanti li ssemmew bħala fost il-kawżi għall-kolp ta' Stat tas-6 ta' Awwissu 2008 għadhom ma ġewx riżolti. Fil-lista tas-suġġetti tad-djalogu msemmija fil-Ftehim ta' Dakar huma inklużi t-tisħiħ tad-demokrazija, il-prevenzjoni tat-tibdil antikostituzzjonali ta' gvern, ir-riforma tal-istituzzjonijiet u r-rwol tal-forzi armati, il-governanza politika u ekonomika tajba, it-tisħiħ tal-istat tad-dritt u d-drittijiet tal-bniedem kif ukoll il-kisba mill-ġdid tal-bilanċ tal-istituzzjonijiet u tas-setgħat. It-theddid għas-sigurtà li tfaċċa fil-Mawritanja jissottolinja il-ħtieġa, f'dan id-djalogu, biex jiġu indirizzati kwistjonijiet relatati mas-sigurtà, inkuża r-rabta bejn is-sigurtà u l-iżvilupp.
      L-Unjoni Ewropea tagħti importanza kbira lil dawn il-kwistjonijiet kollha relatati mal-istabbiltà tal-pajjiż tiegħek, inkluż dawk imsemmija hawn fuq. Peress li dawn huma suġġetti ta' interess reċiproku u minħabba l-iskala tal-kooperazzjoni tal-Unjoni Ewropea fil-Mawritanja fil-qasam tal-governanza, qed nipproponu li d-djalogu politiku bejn il-Mawritanja u l-Unjoni Ewropea, kif previst fl-Artikolu 8 tal-Ftehim ta' Sħubija AKP-KE, jissaħħaħ u jsir regolari u strutturat. L-arranġamenti prattiċi u t-termini ta' referenza għal dan id-djalogu ser ikollhom jiġu stabbiliti bi ftehim komuni bejn il-Gvern tiegħek u l-kapijiet tal-missjonijiet diplomatiċi tal-Unjoni Ewropea fir-Repubblika Iżlamika tal-Mawritanja.
      Wieħed mill-objettivi ta' dan id-djalogu ser ikun il-promozzjoni tad-djalogu nazzjonali inklużiv imsemmi hawn fuq u l-monitoraġġ mill-qrib tar-riżultati tiegħu. Nemmnu li l-prekondizzjonijiet u d-diffikultajiet li għamlu diffiċli t-tnedija ta' dan id-djalogu jistgħu jiġu riżolti kieku l-partijiet differenti tal-Mawritanja kellhom jiffukaw id-diskussjonijiet tagħhom fuq il-futur u jwarrbu t-talbiet u t-tilwim relatat mal-passat reċenti.
      Bħala konklużjoni, l-Unjoni Ewropea ser tappoġġa l-isforzi tal-Mawritanja biex tegħleb id-diffikultajiet soċjoekonomiċi u politiċi li qed tgħaddi minnhom minħabba l-perijodu twil ta' kriżi politika marbuta mal-kolp ta' Stat ta' Awwissu 2008, il-kriżi ekonomika globali u t-theddid ġdid għas-sigurtà u tat-terroriżmu.
      Għoddna dejjem tiegħek,
      Magħmul fi Brussell, il-25 ta’ Jannar 2010.

            Għall-Kummissjoni Ewropea

         José Manuel BARROSO

            Għall-Kunsill tal-Unjoni Ewropea

         C. ASHTON


title: 2007/49/KE: Deċiżjoni tal-Kunsill tat- 22 ta’ Jannar 2007 dwar il-prinċipji, il-prijoritajiet u l-kondizzjonijiet fis-Sħubija Ewropea mal-Montenegro

text:
               8.1.2008

               MT

               Il-Ġurnal Uffiċjali ta’ l-Unjoni Ewropea

               34

         DEĊIŻJONI TAL-KUNSILL
   tat-22 ta’ Jannar 2007
   dwar il-prinċipji, il-prijoritajiet u l-kondizzjonijiet fis-Sħubija Ewropea mal-Montenegro
   (2007/49/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament tal-Kunsill (KE) Nru 533/2004 tat-22 ta' Marzu 2004 dwar it-twaqqif ta' sħubiji fil-qafas tal-proċess ta' stabbilizzazzjoni u assoċjazzjoni (1), u b'mod partikolari l-Artikolu 2 tiegħu,
   Wara li kkunsidra l-proposta mill-Kummissjoni
   Billi:

               (1)

               Il-Kunsill Ewropew ta' Tessaloniki tad-19 u l-20 ta' Ġunju 2003 approva l-introduzzjoni tas-Sħubiji Ewropej bħala mezz ta' appoġġ għall-perspettiva Ewropea tal-pajjiżi tal-Balkani tal-Punent.

               (2)

               Ir-Regolament (KE) Nru 533/2004 jipprovdi li l-Kunsill għandu jiddeċiedi dwar il-prinċipji, il-prijoritajiet u l-kondizzjonijiet li għandhom jinsabu fis-Sħubiji Ewropej, kif ukoll dwar aġġustamenti sussegwenti.

               (3)

               Ir-Regolament (KE) Nru 533/2004 jgħid li s-segwitu tas-Sħubiji Ewropej huwa żgurat permezz tal-mekkaniżmi stabbiliti taħt il-proċess ta' stabilizzazzjoni u assoċjazzjoni, partikolarment permezz tar-rapporti annwali ta' progress.

               (4)

               Il-Kunsill adotta fl-14 ta' Ġunju 2004 l-ewwel Sħubija Ewropea mas-Serbja u l-Montenegro inkluż il-Kosovo kif definit fir-Riżoluzzjoni 1244 (2) tal-Kunsill tas-Sigurtà tan-Nazzjonijiet Uniti. Il-Kunsill iddeċieda fit-30 ta' Jannar 2006 li jaġġorna dik is-Sħubija Ewropea (3).

               (5)

               Il-Montenegro pproklama l-indipendenza tiegħu fit-3 ta' Ġunju 2006 wara referendum li sar fil-21 ta' Mejju 2006.

               (6)

               Fil-Kunsill ta' l-Affarijiet Ġenerali u tar-Relazzjonijiet Esterni tat-12 ta' Ġunju 2006, l-Unjoni Ewropea u l-Istati Membri tagħha ddeċidew li jiżviluppaw aktar ir-relazzjonijiet tagħhom mar-Repubblika tal-Montenegro bħala Stat sovran u indipendenti.

               (7)

               Għalhekk, huwa xieraq li titwaqqaf Sħubija Ewropea ġdida mal-Montenegro fuq il-bażi tal-parti dwar il-Montenegro tas-Sħubija Ewropea mas-Serbja u l-Montenegro adottata f'Jannar 2006, aġġornata wara r-riżultati tar-rapport ta' progress ta' l-2006, u supplimentata bil-prijoritajiet li jindirizzaw l-isfidi li l-Montenegro jiffaċċja bħala stat indipendenti.

               (8)

               Sabiex iħejju għal aktar integrazzjoni ma' l-Unjoni Ewropea, l-awtoritajiet kompetenti tal-Montenegro għandhom jiżviluppaw pjan bi skeda programmatika u bil-miżuri speċifiċi li jindirizzaw il-prijoritajiet ta' din tas-Sħubija Ewropea,

         IDDEĊIEDA KIF ĠEJ:
   Artikolu 1
   Skond l-Artikolu 1 tar-Regolament (KE) Nru 533/2004, il-prinċipji, il-prijoritajiet u l-kondizzjonijiet fis-Sħubija Ewropea mal-Montenegro huma stipulati fl-Anness hawnhekk, li jifforma parti integrali minn din id-Deċiżjoni, u li għandu jissostitwixxi, għall-Montenegro, l-Anness mad-Deċiżjoni 2006/56/KE.
   Artikolu 2
   L-implimentazzjoni tas-Sħubija Ewropea mal-Montenegro għandha tiġi eżaminata permezz tal-mekkaniżmi stabbiliti taħt il-proċess ta' stabilizzazzjoni u assoċjazzjoni, partikolarment ir-rapporti annwali tal-progress ippreżentati mill-Kummissjoni.
   Artikolu 3
   Din id-Deċiżjoni għandha jkollha effett fit-tielet jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.

      Magħmul fi Brussell, 22 ta’ Jannar 2007.

            Għall-Kunsill

            Il-President

         F.-W. STEINMEIER

      (1)  ĠU L 86, 24.3.2004, p. 1. Regolament kif emendat l-aħħar mir-Regolament (KE) Nru 269/2006 ta' l-14 ta' Frar 2006 (ĠU L 47, 17.2.2006, p. 7).

      (2)  Deċiżjoni tal-Kunsill 2004/520/KE ta' l-14 ta' Ġunju 2004 dwar il-prinċipji, il-prijoritajiet u l-kondizzjonijiet li hemm fis-Sħubija Ewropea mas-Serbja u l-Montenegro inkluż il-Kosovo kif definit mir-Riżoluzzjoni 1244 tal-Kunsill tas-Sigurtà tan-Nazzjonijiet Uniti ta’ l-10 ta' Ġunju 1999 (ĠU L 227, 26.6.2004, p. 21).

      (3)  Deċiżjoni tal-Kunsill 2006/56/KE tat-30 ta' Jannar 2006 dwar il-prinċipji, il-prijoritajiet u l-kondizzjonijiet li hemm fis-Sħubija Ewropea mas-Serbja u l-Montenegro inkluż il-Kosovo kif definit mir-Riżoluzzjoni 1244 tal-Kunsill tas-Sigurtà tan-Nazzjonijiet Uniti tal-10 ta' Ġunju 1999 u li tħassar id-Deċiżjoni 2004/520/KE (ĠU L 35, 7.2.2006, p. 32).

      ANNESS
      IL-MONTENEGRO: SĦUBIJA EWROPEA 2006
      1.   DAĦLA
      Il-Kunsill Ewropew approva l-introduzzjoni tas-Sħubiji Ewropej bħala mezz ta' appoġġ għall-perspettiva Ewropea tal-pajjiżi tal-Balkani tal-Punent.
      Fit-30 ta' Jannar 2006, il-Kunsill ta' l-Unjoni Ewropea adotta Sħubija Ewropea għas-Serbja u għall-Montenegro inkluż il-Kosovo kif definit mir-Riżoluzzjoni 1244 tal-Kunsill tas-Sigurtà tan-Nazzjonijiet Uniti ta' l-10 ta' Ġunju 1999. Il-Montenegro pproklama l-indipendenza tiegħu fit-3 ta' Ġunju 2006 wara referendum li sar fil-21 ta' Mejju. Dak ġie segwit mir-rikonoxximent mill-UE u l-Istati Membri tagħha. Għalhekk, huwa xieraq li tiġi adottata Sħubija Ewropea aġġornata għall-Montenegro biss. Din is-Sħubija aġġornata hija bbażata fuq il-partijiet relatati mal-Montenegro tas-Sħubija Ewropea preċedenti mas-Serbja u l-Montenegro (inkluż il-Kosovo). Hija żżid elementi li jirriflettu l-kompetenzi ġodda tal-Montenegro u l-isfidi li jiffaċċja bħala stat indipendenti.
      L-awtoritajiet kompetenti tal-Montenegro għandhom jiżviluppaw pjan li jinkludi skeda programmatika u miżuri speċifiċi sabiex jindirizzaw il-prijoritajiet tas-Sħubija Ewropea.
      2.   IL-PRINĊIPJI
      Il-Proċess ta' Stabbilizazzjoni u Assoċjazzjoni jibqa' l-qafas għall-mira Ewropea tal-pajjiżi tal-Balkani tal-Punent, matul it-triq kollha lejn is-sħubija futura tagħhom.
      Il-prijioritajiet ewlenin identifikati jirrelataw mal-kapaċità tal-Montenegro li jissodisfa l-kriterji stabbiliti mill-Kunsill Ewropew ta' Kopenħagen fl-1993 u l-kondizzjonijiet stabbiliti għall-proċess ta' Stabbilizazzjoni u Assoċjazzjoni, speċjalment il-kondizzjonijiet espressi mill-Kunsill fil-Konklużjonijiet tad-29 ta' April 1997 u l-21 u t-22 ta' Ġunju 1999, il-kontenut tad-dikjarazzjoni finali tas-Summit ta' Żagreb ta' l-24 ta' Novembru 2000 u l-Aġenda ta' Tessaloniki.
      3.   IL-PRIJORITAJIET
      Il-prijoritajiet elenkati f'din is-Sħubija Ewropea intgħażlu fuq il-bażi li huwa realistikament mistenni li l-Montenegro jkun jista' jwettaqhom jew jagħmel progress sostanzjali fuqhom fis-snin li ġejjin. Hemm distinzjoni bejn il-prijoritajiet fuq medda qasira ta' żmien, li huma mistennija li jintlaħqu fi żmien sena jew sentejn, u l-prijoritajiet fuq medda medja ta' żmien, li huma mistennija li jintlaħqu fi żmien tlieta jew erba' snin. Il-prijoritajiet jirrigwardaw kemm il-leġiżlazzjoni kif ukoll l-implimentazzjoni tagħha.
      B'kont meħud ta' l-ispejjeż sostanzjali involuti fit-twettiq tar-rekwiżiti kollha ta' l-UE kif ukoll il-kumplessità ta' dawn ir-rekwiżiti f'ċerti oqsma, din is-sħubija ma tinkludix il-kompiti importanti kollha f'dan l-istadju. Is-sħubiji futuri se jkunu jinkludu aktar prijoritajiet skond il-progress li jkun għamel il-Montenegro.
      Fost il-prijoritajiet fuq medda qasira ta' żmien, il-prijoritajiet ewlenin ġew identifikati u miġbura flimkien fil-bidu tal-lista. L-ordni ta' dawn il-prijoritajiet ewlenin ma timplikax klassifikazzjoni fl-importanza tagħhom.
      3.1.   IL-PRIJORITAJIET FUQ MEDDA QASIRA TA' ŻMIEN
      Il-Prijoritajiet Ewlenin

                  —

                  Tiġi adottata Kostituzzjoni ġdida, ibbażata fuq kunsens wiesa', konformi ma' l-istandards Ewropej, b'mod partikolari fl-oqsma tad-drittijiet tal-bniedm u tal-minoranzi, l-organizzazzjoni tal-ġudikatura, il-verifika, id-difiża u l-istrutturi ta' sigurtà.

                  —

                  Jitkompla t-twaqqif ta' l-istrutturi legali u istituzzjonali meħtieġa għal pajjiż indipendenti inklużi l-iffirmar u r-ratifika ta' l-istrumenti internazzjonali li magħhom kienet aderixxiet l-Unjoni Statali tas-Serbja u l-Montenegro.

                  —

                  Jitkomplew l-isforzi sabiex tiġi implimentata r-riforma ta' l-amministrazzjoni pubblika, li tinkludi s-sistema ta' ħlas tas-servizz pubbliku, sabiex ikun żgurat li jkun hemm reklutaġġ trasparenti, professjonalità u responsabbiltà; jitkompla, b'mod partikolari, tat-tisħiħ ta' l-istrutturi ta' integrazzjoni Ewropea fil-livelli kollha (inklużi fil-ministeri relevanti u fil-Parlament) u l-mekkaniżmi ta' koordinazzjoni fi kwistjonijiet ta' l-UE.

                  —

                  Jiġu finalizzati l-pjanijiet għal riforma fis-sistema ġudizzjarja; jitneħħew mill-poteri tal-Parlament ir-reklutaġġ u l-ġestjoni tal-karrieri u jitwaqqfu proċeduri trasparenti ibbażati fuq kriterji professjonali u oġġettivi għall-għażla u l-avvanz fil-karriera; tiġi razzjonalizzata s-sistema tal-qorti u jiġu modernizzati l-proċeduri u tittejjeb l-amministrazzjoni; jingħata finanzjament adegwat u sostenibbli għas-sistema ġudizzjarja.

                  —

                  Tiġi rafforzata l-ġlieda kontra l-kriminalità organizzata u l-korruzzjoni fil-livelli kollha, anke permezz tat-twaqqif ta' mekkaniżmi istituzzjonali effiċjenti għall koperazzjoni bejn l-aġenziji u permezz tar-rafforzament tal-kapaċità operattiva tal-korpi li jinfurzaw il-liġi.

                  —

                  Jissaħħaħ il-kontroll parlamentari fuq l-istrutturi tad-difiża u s-sigurtà.

                  —

                  Titkompla l-koperazzjoni sħiħa mat-Tribunal Kriminali Internazzjonali għall-ex Jugoslavja (l-ICTY).

                  —

                  Tissaħħaħ il-kapaċità sabiex jiġu adottati u implimentati miżuri li ġejjin mill-impenji negozjati skond il-Ftehim ta' Stabbilizzazzjoni u Assoċjazzjoni, b'mod partikolari l-aġġornament tal-kapaċità ta' l-awtoritajiet doganali sabiex japplikaw sew ir-regoli ta' l-oriġini u l-metodi ta' koperazzjoni amministrattiva.

            Il-kriterji politiċi
      Id-demokrazija u l-istat tad-dritt
      L-Elezzjonijiet

                  —

                  Konformement mar-rakkomandazzjoniet ta' l-Uffiċċju għall-Istituzzjonijiet Demokratiċi u d-Drittijiet Umani, tiġi de-politiċizzata t-tmexxija ta' l-elezzjoni, jittejjeb il-funzjonament tagħha, b'mod partikolari it-tħabbir tar-riżultati, tiġi kodifikata l-leġiżlazzjoni elettorali, jitwaqqfu regoli għar-rappurtaġġ mill-media tal-kampanji elettorali u jiġu introdotti regoli sabiex jiggarantixxu trasparenza fl-allokazzjoni tas-siġġijiet skond l-istandards Ewropej; jitwaqqaf qafas trasparenti għall-iffinanzjar tal-kampanji elettorali.

            Il-Parlament

                  —

                  Jissaħħu l-kapaċità leġiżlattiva u l-kontroll globali tal-Parlament b'mod partikolari permezz ta' l-implimentazzjoni tar-Regoli ġodda ta' Proċedura li ġew adottati.

                  —

                  Tissaħħaħ il-kapaċità tal-Parlament f'oqsma ġodda ta' kompetenza.

                  —

                  Jissaħħaħ il-funzjonament tal-Kumitat dwar l-Integrazzjoni Ewropea u jingħata l-appoġġ amministrattiv u espert adegwat.

            L-amministrazzjoni pubblika

                  —

                  Komplu bil-proċess ta' depolitiċizzazzjoni ta' l-amministrazzjoni pubblika.

                  —

                  Tissaħħaħ il-kapaċità amministrattiva ta' l-Uffiċċju ta' l-Ombudsman; jiġi żgurat li r-rakkomandazzjonijiet ta' l-Ombudsman ikunu segwiti adegwatament.

                  —

                  Titkompla l-implimentazzjoni tal-proċess ta' deċentralizzazzjoni u jiġu aġġornati l-kapaċitajiet tal-muniċipalitajiet.

            Is-sistema ġudizzjarja

                  —

                  Tiġi żgurata l-implimentatazzjoni tal-leġiżlazzjoni dwar it-taħriġ obbligatorju, kemm inizjali kif ukoll kontinwu, għall-imħallfin, għall-prosekuturi u għall-persunal ta' appoġġ fil-qorti, u jkomplu jissaħħu ċ-Ċentri ta' Taħriġ Ġudizzjarju;

                  —

                  Jiġu finalizzati l-pjanijiet għal riforma fis-sistema ġudizzjarja; jitneħħa l-kontroll, minn fost il-poteri tal-Parlament, tar-reklutaġġ u tal-ġestjoni tal-karrieri u jiġu stabbiliti proċeduri trasparenti bbażati fuq kriterji professjonali u oġġettivi għall-għażla u l-avvanz fil-karriera; tiġi razzjonalizzata s-sistema tal-qorti u jiġu modernizzati l-proċeduri u t-tittejjeb l-amministrazzjoni; jingħata finanzjament adegwat u sostenibbli għas-sistema ġudizzjarja.

                  —

                  Jingħataw garanziji sabiex tissaħħaħ l-awtonomija u l-effiċjenza tas-sistema tal-prosekuzzjoni, fosthom dik relatata ma' kwistjonijiet baġitarji. Jissaħħaħ l-uffiċċju tal-prosekutur kontra l-kriminalità organizzata u tiġi aġġornata l-kapaċità fil-qasam tal-politika kontra l-korruzzjoni.

                  —

                  Isir aġġornament tal-kapaċità tal-Ministeru tal-Ġustizzja għall-koperazzjoni ġudizzjarja internazzjonali.

            Il-politika kontra l-korruzzjoni

                  —

                  Tiġi emendata l-liġi dwar kunflitt ta' interess u ssir implimentazzjoni tagħha sabiex jiġi eliminat kull każ possibbli ta' kunflitt ta' interessi ta' uffiċjali.

                  —

                  Jiġu aġġornati l-isforzi għall-implimentazzjoni ta' strateġija kontra l-korruzzjoni, partikolarment billi jingħataw riżorsi finanzjarji u umani xierqa lill-korpi li jinfurzaw il-liġi sabiex tiġi żgurata l-implimentazzjoni tagħha.

                  —

                  Jiġu żviluppati u implimentati bis-sħiħ il-liġijiet dwar il-partiti politiċi u l-finanzjament tal-partiti politiċi billi tiġi żgurata t-trasparenza u ċ-ċarezza.

            Id-drittijiet tal-bniedem u l-protezzjoni tal-minoranzi

                  —

                  Jiġu żgurati mekkaniżmi effettivi għall-implimentazzjoni ta' l-obbligi li ġejjin minn strumenti internazzjonali, l-aktar fir-rigward tal-Konvenzjoni Ewropea dwar id-Drittijiet tal-Bniedem u l-Libertajiet Fundamentali u l-Konvenzjoni Ewropea għall-Prevenzjoni tat-Tortura.

                  —

                  Tittieħed azzjoni komprensiva u trasparenti fil-każijiet allegati kollha ta' trattament ħażin. Jissaħħu s-servizzi interni ta' kontroll kontra t-trattament ħażin minn aġenti ta' l-infurzar tal-liġi.

                  —

                  Jittejbu l-kondizzjonijiet tal-ħabs, b'mod partikolari rigward gruppi vulnerabbli bħal awturi minorenni ta' reati u dawk li jeħtieġu kura psikjatrika; jiġi żgurat li jkunu monitorjati b'mod adegwat il-kondizzjonijiet tal-ħabs għall-priġunieri għal medda twila ta' żmien u għall-priġunieri tal-kriminalità organizzata, jiġi żgurat aktar taħriġ għall-persunal tal-ħabs u jittejbu l-faċilitajiet għall-bżonnijiet speċjali.

                  —

                  Tiġi adottata leġiżlazzjoni komprensiva kontra d-diskriminazzjoni.

                  —

                  Tiġi żgurata l-implimentazzjoni tal-Liġi dwar l-aċċess għall-informazzjoni pubblika. Tkompli t-trasformazzjoni tar-Radju u t-Televiżjoni tal-Montenegro f'servizz pubbliku ta' xandir u jiġu pprovduti mezzi xierqa għal dan il-għan.

                  —

                  Ikun implimentat il-memorandum dwar il-koperazzjoni bejn l-NGOs u l-istituzzjonijiet governattivi.

                  —

                  Tkompli tiġi implimentata l-leġiżlazzjoni dwar ir-restituzzjoni tal-proprjetà.

                  —

                  Jiġi pprovdut qafas xieraq, anke fil-livell Kostituzzjonali, għall-protezzjoni tad-drittijiet tal-minoranzi. Jiġi implimentat il-Pjan ta' Strateġija u Azzjoni relevanti għall-integrazzjoni ta' persuni tar-razza Roma, inklużi r-refuġjati.

            Il-kwistjonijiet reġjonali u obbligi internazzjonali

                  —

                  Tkompli tissaħħaħ il-koperazzjoni reġjonali u r-relazzjonijiet tajbin ta' viċinat, bil-perspettiva, inter alia, tal-promozzjoni tar-rikonċiljazzjoni. Jiġu implimentati ftehim dwar kummerċ ħieles ma' pajjiżi ġirien, l-aktar fil-kuntest tal-Ftehim il-ġdid dwar il-Kummerċ Ħieles fl-Ewropa Ċentrali (CEFTA). Tiġi aġġornata l-koperazzjoni transkonfinali fl-oqsma tal-ġlieda kontra l-kriminalità organizzata, it-traffikar u l-kuntrabandu, il-koperazzjoni ġudizzjarja, il-ġestjoni tal-fruntieri, l-ambjent, it-trasport u l-enerġija.

                  —

                  Tkun żgurata l-protezzjoni tad-drittijiet tar-refuġjati u l-persuni spostati internament. Jiġu mħassra d-dispożizzjonijiet diskriminatorji kollha fir-rigward ta' l-oqsma tax-xogħol, ta' l-aċċess għad-drittijiet tal-proprjetà, tar-rimedju legali u ta' l-aċċess għaċ-ċittadinanza; jiġi garantit aċċess bla xkiel għas-servizzi tas-saħħa u għad-dokumenti personali. Jiġi żgurat id-dritt ta' għażla vera bejn ir-ritorn sostenibbli u l-integrazzjoni u jingħataw kondizzjonijiet għall-integrazzjoni għal min jagħżel din ta' l-aħħar.

                  —

                  Jiġu allinjati l-leġiżlazzjoni u l-prattika nazzjonali ma' l-istandards u l-ftehim relevanti permezz ta' l-iffirmar u r-ratifika ta' l-istrumenti internazzjoni relevanti fil-livell tal-Kunsill ta' l-Ewropa u tan-Nazzjonijiet Uniti dwar il-ġlieda kontra l-kriminalità organizzata u l-kriminalità finanzjarja, inkluża l-korruzzjoni.

            Il-kriterji ekonomiċi

                  —

                  Tiġi sostnuta l-istabbiltà makroekonomika billi jitkomplew l-aġġustamenti fiskali u l-konsolidazzjoni neċessarji.

                  —

                  Tiġi żviluppata l-kapaċita istituzzjonali u analitika meħtieġa sabiex jitfassal u jiġi implimentat il-“Programm Ekonomiku u Fiskali” propost mill-Kummissjoni tal-Komunitajiet Ewropej.

                  —

                  Tiġi implimentata s-Sistema ta' Ġestjoni tan-Nefqa Pubblika, partikolarment l-amministrazzjoni baġitjara tal-programmi, l-amministrazzjoni baġitjara fuq medda meja ta' żmien u l-introduzzjoni ta' elementi ta' accrual accounting.

                  —

                  Jiġi integrat għal kollox il-baġit kapitali fil-kontijiet ġenerali tal-gvern, inklużi l-ispejjeż kapitali tal-gvern lokali.

                  —

                  Jitkompla l-proċess ta' ristrutturazzjoni u privatizzazzjoni ta' l-impriżi pubbliċi.

                  —

                  Tiġi adottata u implimentata l-liġi dwar s-superviżjoni fuq l-assigurazzjoni.

                  —

                  Jitkomplew l-isforzi għall-promozzjoni ta' l-adattament u l-ħiliet fost il-ħaddiema, bis-sehem sħiħ ta' min iħaddem u tat-trejdunjons f'dak il-proċess.

                  —

                  Jitkomplew l-aġġustamenti neċessarji fil-kondizzjonijiet kummerċjali tal-Montenegro, sabiex jagħmluhom kompatibbli mal-Miżuri Kummerċjali Awtonomi u mal-Ftehim ta' Stabilizzazzjoni u Assoċjazzjoni (SAA) futur.

            L-istandards Ewropej
      Is-suq intern
      Il-moviment liberu tal-merkanzija

                  —

                  Jiġi finalizzat it-twaqqif ta' strutturi legali u istituzzjonali dwar l-istandardizzazzjoni, is-sorveljanza tas-swieq, iċ-ċertifikazzjoni, il-metroloġija, l-akkreditament u l-valutazzjoni tal-konformità skond l-acquis communautaire ta' l-Unjoni Ewropea sabiex jinħolqu kondizzjonijiet favorevoli għall-kummerċ. Tibda l-adozzjoni ta' l-istandards Ewropej.

                  —

                  Jitwaqqfu mekkaniżmi ta' konsultazzjoni u notifika interni għar-regolamenti tekniċi ġodda qabel ma jiġu adottati miżuri li jkollhom impatt fuq in-negozju.

                  —

                  Jitwaqqfu l-qafas legali u l-kapaċità amministrattiva għall-protezzjoni attiva tal-konsumatur u tas-saħħa skond il-politika ta' l-UE dwar il-konsumatur u l-politika dwar is-saħħa.

                  —

                  Jitkomplew ir-riformi neċessarji għall-konformità mar-regoli u ma' l-obbligi tad-WTO sabiex ikun aċċelerat il-proċess ta' adeżjoni mad-WTO.

            Id-dwana u t-tassazzjoni

                  —

                  Jitkompla l-allinjament, ma' l-acquis, tal-leġiżlazzjoni u tal-proċeduri doganali. Jitkompla l-immodernizzar ta' l-amministrazzjonijiet doganali sabiex ikun żgurat livell għoli ta' kapaċità amministrattiva u sabiex jiġu miġġielda l-korruzzjoni, l-kriminalità transkonfinali u l-evażjoni fiskali.

                  —

                  Tiġi emendata u implimentata l-leġiżlazzjoni fil-qasam tar-regoli ta' l-oriġini sabiex tiġi introdotta bażi legali għall-applikazzjoni tar-regoli tal-KE ta' l-oriġini għall-finijiet tal-Miżuri Kummerċjali Awtonomi, sabiex jiġi żgurat l-għoti ta' informazzjoni u taħriġ lill-operaturi u lill-uffiċjali tad-dwana.

                  —

                  Jitkompla l-allinjament tal-leġiżlazzjoni fiskali ma' l-acquis. Tittejjeb l-implimentazzjoni tal-liġijiet fiskali, b'iffukar fuq il-ġbir tad-dħul u l-kontroll, sabiex titnaqqas il-frodi fiskali.

                  —

                  Jiġu applikati l-prinċipji tal-Kodiċi ta' Kondotta għat-Tassazzjoni tan-Negozji u jiġi żgurat li l-miżuri fiskali ġodda jkunu konformi ma' dawk il-prinċipji.

            Il-kompetizzjoni

                  —

                  Jitwaqqfu u jingħataw mezzi adegwati għall-funzjonament ta' awtorità dwar il-kompetizzjoni b'indipendenza funzjonali sħiħa.

                  —

                  Jissaħħaħ il-qafas ta' l-għajnuna statali u titkattar it-trasparenza, bħala l-ewwel pass lejn kontroll ta' l-għajnuna statali skond ir-rekwiżiti tal-Ftehim ta' Stabbilizzazzjoni u Assoċjazzjoni.

            L-akkwisti pubbliċi

                  —

                  Tiġi implimentata sistema effettiva ta' akkwisti pubbliċi skond il-prinċipji ta' l-UE, inklużi dawk relatati mar-rimedji. Jiġu żgurati proċeduri ta' trasparenza sħiħa, minkejja l-valur tal-kuntratt konċernat, u mingħajr diskriminazzjoni bejn il-fornituri Montenegrini u dawk fl-UE.

                  —

                  Jiġu żgurati t-twaqqif u l-funzjonament ta' Aġenzija dwar l-Akkwisti Pubbliċi u Korp ta' Reviżjoni u tiġi aġġornata l-kapaċità amministrattiva tagħhom; jingħata t-taħriġ xieraq lill-persunal fl-entitajiet kontraenti responsabbli għall-implimentazzjoni tar-regoli dwar akkwisti pubbliċi.

            Il-liġi dwar il-proprjetà intellettwali

                  —

                  Tissaħħaħ b'mod sinifikattiv il-protezzjoni tad-drittijiet tal-proprjetà intellettwali, b'mod partikolari billi jiġi adottat qafas legali komprensiv dwar id-drittijiet tal-proprjetà intellettwali, inklużi d-dispożizzjonijiet ta' infurzar effettiv, u billi jitwaqqaf Uffiċċju dwar id-Drittijiet ta' Proprjetà Intellettwali.

                  —

                  Tissaħħaħ, tiġi implimentata u infurzata l-kapaċità f'dan il-qasam, anke fis-servizzi tal-fruntiera, l-aġenżiji ta' infurzar tal-liġi u l-ġudikatura.

                  —

                  Tiġi konfermata formalment il-parteċipazzjoni fil-ftehim internazzjonali ewlenin fil-qasam tal-liġi tal-proprjetà intellettwali.

            Is-servizzi finanzjarji

                  —

                  Jissaħħaħ il-qafas regolatorju u superviżorju għall-istituzzjonijiet u swieq finanzjarji, konsistenti mal-prattiċi attwali ta' l-UE, b'mod partikolari relattivament għas-settur bankarju.

                  —

                  Tiġi rafforzata l-koperazzjoni mas-superviżuri domestiċi ta' banek barranin li għandhom sussidjarji sinifikattivi fil-Montenegro, anke billi jiġu konklużi ftehim ta' koperazzjoni.

            Il-liġi tal-kumpanniji

                  —

                  Jissaħħaħ l-infurzar tar-rekwiżiti ta' rappurtaġġ finanzjarju, b'mod partikolari għall-istituzzjonijiet finanzarji u l-kumpanniji elenkati.

            Ix-xogħol u l-politika Soċjali

                  —

                  Tiġi aġġornata l-kapaċità tal-Ministeru tax-Xogħol u l-Protezzjoni Soċjali dwar il-formulazzjoni u l-monitoraġġ tal-politika, b'enfasi fuq l-integrazzjoni fis-suq tax-xogħol taż-żgħażagħ, tan-nisa u ta' gruppi vulnerabbli; tiġi aġġornata l-ġestjoni tat-twettiq tal-miżuri għall-impjieg attiv implimentati mis-Servizz ta' l-Impjieg tal-Montenegro.

                  —

                  Jittejjeb ix-xogħol ta' l-ispettorati tax-xogħol sabiex tiġi żgurata s-saħħa u s-sigurtà fuq il-post tax-xogħol.

                  —

                  Jitkattru l-isforzi għall-promozzjoni ta' kwalità fis-sistema edukattiva u ta' tagħlim tul il-ħajja.

                  —

                  Jitkompla t-titjib fil-kwalità, fl-effiċjenza u fir-relevanza tas-sistema ta' edukazzjoni superjuri u jingħata appoġġ għall-integrazzjoni tagħha fiż-Żona Ewropea ta' Edukazzjoni Superjuri

         Politika Settorali

      L-industrija u l-SMEs

                  —

                  Titkompla l-implimentazzjoni tal-Karta Ewropea ta' l-Intrapriżi ż-Żgħar.

                  —

                  Tissaħħaħ l-aġenzija għall-promozzjoni ta' investiment. Jittejbu l-konsultazzjoni u l-appoġġ għan-negozji.

                  —

                  Tiġi adottata liġi dwar l-armonizzazzjoni u l-aċċelerazzjoni ta' l-għoti ta' liċenzji u dwar sistemi għall-ħruġ ta' permessi u tiġi implimentata leġiżlazzjoni b'koperazzjoni mill-qrib ma' l-awtoritajiet tal-gvern lokali; u jiġi adottat u implimentat pjan ta' azzjoni dwar it-tnaqqis tal-barrieri kummerċjali.

                  —

                  Jiġu aċċelerati t-twaqqif u l-implimentazzjoni ta' fond nazzjonali ta' garanzija għall-SMEs.

            L-agrikoltura u s-sajd

                  —

                  Jitkompla t-tisħiħ tal-kapaċità amministrattiva għall-formulazzjoni u l-implimentazzjoni tal-politika ta' żvilupp agrikolu u rurali.

                  —

                  Tiġi adottata liġi dwar is-sigurtà ta' l-ikel, liġi dwar il-benesseri ta' l-annimali u liġi ġdida veterinarja u jissaħħu s-servizzi veterinarji u fitosanitarji, inklużi l-kapaċitajiet ta' kontroll u dawk relatati mal-laboratorju.

                  —

                  Jitkomplew l-isforzi sabiex il-leġiżlazzjoni tiġi allinjata ma' l-acquis veterinarju u fitosanitarju ta' l-UE inkluż it-twaqqif ta' sistema integrata ta' sigurtà ta' l-ikel bil-għan li tiġi eliminata r-ripetizzjoni u tiżdied is-sigurtà ta' l-ikel. Titħejja sistema ta' identifikazzjoni u reġistrazzjoni ta' l-annimali għall-bovini konformi mar-rekwiżiti ta' l-UE.

                  —

                  Tiġi finalizzata l-istrateġija dwar is-sajd u tiġi aġġornata l-kapaċità tal-Montenegro sabiex tmexxi politika dwar is-sajd konformi ma' standards ta' l-UE, inklużi dawk li jikkonċernaw il-koperazzjoni internazzjonali.

                  —

                  Tiġi żgurata l-protezzjoni ta' l-indikazzjonijiet ġeografiċi u tad-denominazzjonijiet ta' l-oriġini reġistrati fil-Komunità taħt ir-Regolament tal-Kunsill (KE) Nu 510/2006 (1).

            L-Ambjent

                  —

                  Titkompla l-approssimazzjoni tal-leġiżlazzjoni Montenegrina mal-leġiżlazzjoni u l-istandards ta' l-UE, l-aktar fil-qafas leġiżlattiv għall-protezzjoni ta' l-ambjent. Tiġi żviluppata l-kapaċità amministrattiva sabiex tiġi implimentata u infurzata l-leġiżlazzjoni adottata.

                  —

                  Tiġi żviluppata strateġija globali għall-protezzjoni ta' l-ambjent (l-ilma, l-iskart, l-arja). Jiġi adottat il-Pjan għall-Użu ta' l-Art; tiġi adottata l-Istrateġija dwar l-Iżvilupp Sostenibbli u l-istrateġiji settorali (il-ġestjoni integrata taż-żoni tal-kosta, il-biodiversità, il-bdil fil-klima). Tissaħħaħ il-kapaċità amministrattiva ta' ġestjoni ambjentali.

            Il-politika tat-trasport

                  —

                  Jitkompla l-allinjament ma' l-acquis tal-leġiżlazzjoni ta' l-avjazzjoni inkluż il-kontroll tat-traffiku ta' l-ajru, konformement ma' l-impenji assunti bl-iffirmar tal-Ftehim dwar iż-Żona ta' Avjazzjoni Komuni Ewropea.

                  —

                  Tissaħħaħ l-Awtorità ta' l-Avjazzjoni Ċivili, u tinħatar istituzzjoni operattiva indipendenti dwar l-investigazzjoni ta' l-inċidenti fl-avjazzjoni, korp nazzjonali ta' superviżjoni għall-fornitur tas-servizz ta' navigazzjoni bl-ajru, u korp responsabbli għat-tisħiħ tad-drittijiet tal-passiġġieri li jivvjaġġaw bl-ajru.

                  —

                  Titkompla l-implimentazzjoni tal-Memorandum ta' Ftehim dwar l-Iżvilupp ta' Netwerk ta' Trasport Reġjonali għall-Qalba ta' l-Ewropa tax-Xlokk, inkluża l-koperazzjoni fl-Osservatorju tat-Trasport ta' l-Ewropa tax-Xlokk.

                  —

                  Tiġi implimentata l-liġi dwar it-trasport fuq it-toroq (inkluż it-twaqqif ta' strutturi relevanti għall-implimentazzjoni). Jiġu żgurati riżorsi suffiċjenti għall-manteniment ta' l-infrastrutturi u l-istituzzjonijiet tat-trasport.

            L-enerġija

                  —

                  Jiġu ratifikati u titkompla l-implimentazzjoni ta' l-impenji assunti fil-qafas tat-Trattat Komunitarju dwar l-Enerġija.

                  —

                  Titlesta u tiġi implimentata l-Istrateġija ta' Żvilupp għall-Enerġija, li tinkludi l-Istrateġija ta' Effiċjenza għall-Enerġija; tissaħħaħ il-kapaċità amministrattiva tal-Ministeru ta' l-Ekonomija fil-qasam ta' l-enerġija.

                  —

                  Jitwaqqaf bord regolatorju u tiġi adottata l-leġiżlazzjoni xierqa fil-qasam tas-sigurtà nukleari u l-protezzjoni mir-radjazzjoni.

                  —

                  Jiġu żgurati r-rinfurzar tal-liġi u t-trasparenza fis-suq ta' l-enerġija.

            Is-soċjetà informatika u l-media

                  —

                  Tissaħħaħ l-Aġenzija għat-Telekomunikazzjonijiet sabiex titjieb il-kompetizzjoni fis-suq billi tiġi applikata l-leġiżlazzjoni relevanti, b'mod partikolari fir-rigward ta' l-introduzzjoni tas-salvagwardji meħtieġa ta' kompetittività fis-suq.

                  —

                  Titjieb il-kapaċità amministrattiva tal-Ministeru ta' l-Ekonomija fil-qasam tal-komunikazzjonijiet elettroniċi. Isir aktar progress fl-ibbilanċar tat-tariffi, jitkomplu jiġu indirizzati t-termini u l-kondizzjonijiet tat-tariffi ta' interkonnessjoni, u titkompla tiġi indirizzata l-kwistjoni tal-ħlas tal-liċenzji.

                  —

                  Tiġi ggarantita l-indipendenza operattiva ta' l-Awtorità tax-Xandir.

                  —

                  Tiġi żgurata t-trasformazzjoni bla xkiel tar-Radju u tat-Televiżjoni tal-Montenegro f'fornitur ta' servizz pubbliku, u jiġu żgurati l-miżuri għall-funzjonament effiċjenti tiegħu.

            Il-kontroll finanzjarju

                  —

                  Tiġi aġġornata l-istrateġija tal-Kontroll Finanzjarju Pubbliku Intern b'referenzi għall-objettivi fuq medda qasira u fuq medda twila ta' żmien u bl-appoġġ korrispondenti tas-sistema ta' l-IT; tittejjeb il-kapaċità ta' awditjar intern.

                  —

                  Jitkompla t-tisħiħ ta' l-Uffiċċju Statali tal-Verifika u jingħataw il-garanziji kostituzzjonali xierqa.

            L-istatistika

                  —

                  Tinġabar u tiġi trażmessa informazzjoni skond ir-rekwiżiti statistiċi relatati ma' l-oqsma ekonomiċi, kummerċjali, monetarji u finanzarji, skond il-prattika attwali ta' l-UE.

                  —

                  Jiġi rivedut u adottat master plan dwar l-istatistika bil-għan li titjieb il-kwalità u jitwessa' l-ambitu ta' l-istatistika. Jissaħħu l-ġbir u l-ipproċessar ta' l-istatistika dwar l-agrikoltura skond l-istandards u l-metodoloġija ta' l-UE; tiġi implimentata n-nomenklatura HS 2007.

            Il-ġustizzja, il-libertà u s-sigurtà
      Il-viżi, il-kontroll tal-fruntieri, l-ażil u l-migrazzjoni

                  —

                  Tiġi żviluppata l-kapaċita istituzzjonali dwar il-politika tal-viżi u tiġi allineata l-politika ma' dik ta' l-UE.

                  —

                  Tissaħħaħ it-tmexxija integrata tal-fruntieri u tiġi żgurata l-implimentazzjoni konsistenti mill-korpi kollha responsabbli, inkluż il-kontroll ċivili.

                  —

                  Tiġi adottata l-Liġi ta' l-Ażil u jinbnew iċ-ċentri ta' riċeviment ippjanati għan-nies li jfittxu l-kenn politiku u r-refuġjati.

            Il-money laundering

                  —

                  Tkun żgurata l-implimentazzjoni effiċjenti u l-koordinazzjoni tal-leġiżlazzjoni kontra l-money laundering u tissaħħaħ it-taqsima ta' l-intelliġenza finanzjarja.

            Id-drogi

                  —

                  Jitkompla l-iżvilupp tal-kapaċità ta' koperazzjoni internazzjonali taċ-Ċentru kontra d-Drogi u l-Kuntrabandu u jitjiebu l-kapaċitajiet ta' analiżi operattiva, inkluż it-twaqqif ta' bażijiet tad-data relevanti.

                  —

                  Tiġi żviluppata strateġija nazzjonali fil-ġlieda kontra l-abbuż u t-traffikar tad-drogi, skond l-Istrateġija dwar id-Drogi ta' l-UE 2005-2012 u l-Pjan ta' Azzjoni ta' l-UE dwar id-Drogi 2005-2008, u tiġi żviluppata kampanja ta' sensibilizzazzjoni tal-kuxjenza pubblika dwar id-drogi.

                  —

                  Jitwaqqfu standards relatati mal-prevenzjoni tad-devjazzjoni ta' prekursuri kimiċi u sustanzi oħra essenzjali lejn il-produzzjoni ta' drogi lleċiti.

                  —

                  Tiġi żviluppata l-kapaċità ta' l-awtoritajiet relevanti ta' l-infurzar tal-liġi sabiex jiġu miġġielda l-abbuż u t-traffikar tad-drogi.

            Il-Pulizija

                  —

                  Tkompli tissaħħaħ il-kapaċità professjonali tal-pulizija, b'taħriġ speċjalizzat, bl-iżvilupp ta' l-intelliġenza u bl-għodod ta' analiżi tar-riskju.

                  —

                  Jiġi żgurat il-funzjonament korrett ta' l-Akkademja tal-Pulizija.

            Il-ġlieda kontra l-kriminalità organizzata u t-terroriżmu

                  —

                  Jitwaqqfu mekkaniżmi istituzzjonali effiċjenti għall-koperazzjoni bejn l-aġenziji fil-qasam tal-ġlieda kontra l-kriminalità organizzata u tiġi aġġornata l-kapaċità tad-dipartiment tal-pulizija fil-ġlieda kontra l-kriminalità organizzata.

                  —

                  Tiġi aġġornata l-kapaċità sabiex jintużaw mezzi investigattivi speċjali skond il-garanziji xierqa u tissaħħaħ l-intelliġenza kriminali.

                  —

                  Tiġi adottata l-leġiżlazzjoni u tiġi żviluppata l-kapaċità sabiex jinqabdu l-assi u r-rikavati tal-kriminalità.

                  —

                  Tiżdied l-effiċjenza tal-koperazzjoni internazzjonali u ta' l-implimentazzjoni tal-konvenzjonijiet internazzjonali relevanti dwar it-terroriżmu u l-prevenzjoni u l-ġlieda kontra l-kriminalità organizzata; jittejbu l-koperazzjoni u l-iskambju ta' l-informazzjoni bejn il-fergħat kollha tas-servizzi tas-sigurtà u ma' Stati oħra; jiġu impediti l-iffinanzjar u t-tħejjija ta' atti terroristiċi.

            It-traffikar tal-bnedmin

                  —

                  Tkompli tissaħħaħ il-ġlieda kontra t-traffikar tal-bnedmin, anke bl-għoti ta' għajnuna adegwata u ta' protezzjoni lill-vittmi.

            Il-protezzjoni ta' data personali

                  —

                  Tiġi adottata leġiżlazzjoni dwar il-protezzjoni tad-data personali u titwaqqaf Awtorità Superviżorja indipendenti għall-Protezzjoni tad-Data.

                  —

                  Jittieħdu l-passi neċessarji sabiex isiru tħejjijiet għall-konklużjoni ta' ftehim ta' koperazzjoni ma' l-Europol.

            3.2.   IL-PRIJORITAJIET FUQ MEDDA MEDJA TA' ŻMIEN
      Il-Kriterji Politiċi
      Id-demokrazija u l-istat tad-dritt
      Kwistjonijiet kostituzzjonali

                  —

                  Tiġi implimentata bis-sħiħ il-Kostituzzjoni ġdida skond l-istandards Ewropej.

            L-Elezzjonijiet

                  —

                  Ikomplu jittieħdu miżuri għal standards għolja dwar l-organizzazzjoni ta' l-elezzjonijiet; jiġi infurzat qafas trasparenti għall-finanzjament ta' kampanji elettorali.

            Il-Parlament

                  —

                  Tkompli tissaħħaħ il-kapaċità tal-Parlament fl-oqsma kollha, b'mod partikolari rigward l-adozzjoni ta' l-acquis ta' l-UE.

            L-amministrazzjoni pubblika

                  —

                  Ikomplu jissaħħu l-unitajiet ta' integrazzjoni Ewropea skond il-ministeri relevanti u l-mekkaniżmi ta' koordinazzjoni dwar kwistjonijiet ta' l-UE inklużi s-SAA u l-IPA.

                  —

                  Jiġu żviluppati prinċipji, proċeduri u kapaċità amministrattiva relevanti fid-dawl tat-twaqqif ta' sistema deċentralizzata ta' implimentazzjoni għall-ġestjoni ta' l-għajnuna ta' l-UE skond ir-rekwiżiti ta' l-UE.

                  —

                  Tkompli tissaħħaħ l-Awtorità dwar il-Ġestjoni tar-Riżorsi Umani. Jissaħħaħ il-proċess tal-ħolqien ta' politika. Tkompli tiġi implimentata r-riforma deċentralizzata.

                  —

                  Ikompli t-tisħiħ tar-reklutaġġ trasparenti, tal-professjonalità u tal-kontabbiltà, anke permezz tal-Kodiċi ta' Etika u tal-linji gwida.

                  —

                  Ikompli l-proċess ta' ristrutturazzjoni u riforma tal-forzi armati, inkluz, kif xieraq, it-tnaqqis tan-numri tagħhom.

            Is-sistema ġudizzjarja

                  —

                  Jiġi żgurat il-funzjonament adegwat taċ-Ċentru ta' Taħriġ Ġudizzjarju. Tiġi implimentata l-istrateġija ta' l-IT għall-ġudikatura.

                  —

                  Jiġi finalizzat il-qafas strateġiku għar-riforma ġudizzjarja; jiġu implimentati l-pjanijiet ta' riforma; jiġi implimentat ir-reklutaġġ trasparenti u l-proċeduri tal-ġestjoni tal-karriera; ikompli l-aġġornament tar-riżorsi tas-sistema ġudizzjarja.

                  —

                  Tkompli tiġi aġġornata l-effiċjenza tas-sistema tal-prosekuzzjoni.

                  —

                  Tkompli tiġi aġġornata l-kapaċità tal-Ministeru tal-Ġustizzja għall-koperazzjoni ġudizzjarja internazzjonali.

            Il-politika kontra l-korruzzjoni

                  —

                  Tkompli b'determinazzjoni l-prevenzjoni u l-ġlieda kontra l-korruzzjoni fil-livelli kollha u jingħataw iktar mezzi għall-prevenzjoni u s-soppressjoni tal-korruzzjoni. Tiġi żgurata l-konformità sħiħa mal-Konvenzjoni tal-Ġnus Magħquda dwar il-ġlieda kontra l-korruzzjoni u mal-Konvenzjonijiet relevanti tal-Kunsill ta' l-Ewropa.

                  —

                  Jitwaqqfu proċeduri effettivi għad-detenzjoni, għat-trattament, u għas-segwitu ta' każi suspettati ta' frodi u irregolaritajiet oħra li jolqtu l-fondi nazzjonali u internazzjonali, inklużi l-fondi ta' l-UE.

            Id-drittijiet tal-bniedem u l-protezzjoni tal-minoranzi

                  —

                  Tiġi implimentata l-leġiżlazzjoni kontra d-diskriminazzjoni u l-leġiżlazzjoni dwar id-drittijiet tal-minoranzi.

                  —

                  Ikomplu jittejbu l-kondizzjonijiet tal-ħabs.

                  —

                  Jiġi impedit u indirizzat il-maltrattament minn aġenziji ta' l-infurzar tal-liġijiet.

                  —

                  Jiġi żgurat li t-tfal b'diżabbiltà jew ta' minoranzi jkunu integrati fis-sistema ewlenija ta' l-edukazzjoni; tiġi riformata s-sistema tal-kura għat-tfal.

                  —

                  Titkompla l-promozzjoni ta' l-integrazzjoni tal-minoranzi u tar-relazzjonijiet tajba bejn il-gruppi etniċi.

                  —

                  Titkompla l-koperazzjoni ma' l-NGOs fil-livelli kemm governattiv kif ukoll muniċipali.

            Kwistjonijiet reġjonali u obbligi internazzjonali

                  —

                  Tiġi faċilitata l-integrazzjoni għar-refuġjati li jagħżlu li ma jmorrux lura. Tiġi implimentata l-Istrateġija Nazzjonali dwar ir-refuġjati bħala parti minn strateġija komprensiva dwar l-inklużjoni soċjali u l-integrazzjoni soċjali.

                  —

                  Titkompla l-implimentazzjoni ta' l-arranġamenti dwar koperazzjoni reġjonali.

            Il-Kriterji Ekonomiċi

                  —

                  Tissaħħaħ l-istabbiltà makroekonomika billi jitkomplew l-aġġustament fiskali u l-konsolidazzjoni sabiex ikomplu jnaqqsu l-iżbilanċi esterni.

                  —

                  Tiżdied l-effiċjenza ta' l-ispiża tal-gvern, l-aktar billi jittejbu l-proċess baġitarju u l-amministrazzjoni finanzjarja fil-livelli tal-gvern ċentrali u tal-gvern lokali. Tissaħħaħ il-kapaċità għat-tħejjija u l-eżekuzzjoni tal-baġit bil-għan li sseħħ il-prijoratizzazzjoni.

                  —

                  Jiġi żgurat suq tax-xogħol iktar flessibbli permezz ta' liberalizzazzjoni gradwali.

                  —

                  Jissaħħaħ l-ambjent kummerċjali sabiex jiġi promoss l-iżvilupp tas-settur privat u l-impjiegi. B'mod partikolari, issir razzjonalizzazzjoni tal-proċeduri ġudizzjarji fi kwistjonijiet kummerċjali, partikolarment għall-każi ta' falliment.

                  —

                  Titfassal u tibda tiġi applikata politika integrata ta' riċerka sabiex tappoġġa l-attivitajiet ta' riċerka u żvilupp.

            L-istandards Ewropej
      Is-Suq Intern
      Il-moviment liberu tal-kapital

                  —

                  Jiġu liberalizzati kompletament il-movimenti u l-pagamenti ta' kapital konformement mal-prinċipji ta' l-UE.

            Il-moviment liberu tal-merkanzija

                  —

                  Jitkompla l-iżvilupp ta' l-istandardizzazzjoni, speċjalment permezz ta' l-adozzjoni ta' l-istandards Ewropej. Titkompla t-traspożizzjoni tad-direttivi ta' l-Istrateġija l-Ġdida u Globali u l-Istrateġija l-Qadima. Titwaqqaf struttura għas-sorveljanza tas-suq kif meħtieġ mill-acquis.

            Id-dwana u t-tassazzjoni

                  —

                  Tiġi żgurata l-approssimazzjoni kontinwa, ma' l-acquis, tal-leġiżlazzjoni doganali u fiskali tal-Montenegro, u jitkompla l-iżvilupp tal-kapaċità amministrattiva sabiex tiġi implimentata il-leġiżlazzjoni doganali, u sabiex jiġu miġġielda l-korruzzjoni, il-kriminalità transkonfinali u l-evażjoni mit-taxxi.

                  —

                  Jittejbu t-trasparenza u l-iskambju ta' informazzjoni ma' l-Istati Membri ta' l-Unjoni Ewropea sabiex ikun faċilitat l-infurzar ta' miżuri li jipprevjenu l-evitar tat-taxxi jew l-evażjoni mit-taxxi.

                  —

                  Jitwaqqaf skambju trasparenti ta' informazzjoni ma' l-Istati Membri ta' l-UE u mal-Kummissjoni tal-Komuntajiet Ewropej sabiex jissaħħu l-miżuri ta' infurzar sabiex jipprevjenu l-frodi, l-evażjoni u l-evitar tat-taxxi.

            Il-kompetizzjoni

                  —

                  Tkompli tissaħħaħ l-awtorità tal-kompetizzjoni, inkluż l-indipendenza funzjonali tagħha.

                  —

                  Ikompli jissaħħaħ il-qafas ta' l-għajnuna statali u jitwaqqaf kontroll ta' għajnuna statali konformi mar-rekwiżiti tal-Ftehim ta' Stabilizzazzjoni u Assoċjazzjoni.

            L-akkwisti pubbliċi

                  —

                  Tkompli tissaħħaħ is-sistema ta' l-akkwisti pubbliċi, anke fis-settur tas-servizzi pubbliċi u relattivament għall-konċessjonijiet, billi tkompli tiġi allinjata l-leġiżlazzjoni domestika ma' l-acquis u billi tiġi aġġornata l-kapaċità amministrattiva ta' l-Aġenzija dwar l-Akkwisti Pubbliċi, tal-korp reviżorju u ta' l-entitajiet kuntrattwali.

                  —

                  Ikomplu jiġu żgurati proċeduri ta' trasparenza sħiħa, minkejja l-valur tal-kuntratt konċernat, u mingħajr diskriminazzjoni bejn il-fornituri Montenegrini u dawk fl-UE.

            Il-liġi dwar il-proprjetà intelletwali

                  —

                  Jiġi żgurat livell ta' protezzjoni simili għal dak provdut mill-UE billi tiġi allinjata kompletament il-leġiżlazzjoni domestika ma' l-acquis dwar id-drittijiet tal-proprjetà intellettwali, u billi kontinwament jissaħħu l-kapaċità amministrattiva u l-infurzar mill-awtoritajiet pubbliċi relevanti kollha, inklużi s-servizzi tal-fruntiera, l-aġenziji li jinfurzaw il-liġi u l-ġudikatura.

            Is-servizzi finanzjarji

                  —

                  Jitwaqqaf qafas regolatorju u ta' superviżjoni komprensiv għall-istituzzjonijiet u s-swieq finanzarji skond il-prinċipji ta' l-UE.

            Il-liġi tal-kumpanniji

                  —

                  Jinbeda l-allinjament tar-rekwiżiti tar-rappurtaġġ finanzjarju ma' l-acquis u jiġi żgurat l-infurzar effettiv tagħhom.

            Ix-xogħol u l-politika soċjali

                  —

                  Jitkompla l-aġġornament tal-kapaċitajiet ta' formulazzjoni ta' politika u ta' monitoraġġ tal-Ministeru tax-Xogħol u l-Protezzjoni Soċjali, b'enfasi fuq l-integrazzjoni fis-suq tax-xogħol taż-żgħażagħ, tan-nisa u ta' gruppi vulnerabbli u l-immodernizzar tal-politika soċjali; tkompli tiġi aġġornata l-ġestjoni tat-twettiq tal-miżuri għall-impjieg attiv implimentati mis-Servizz tax-Xogħol tal-Montenegro.

            Politika Settorali
      L-industrija u l-SMEs

                  —

                  Jiġi żgurat li l-Karta Ewropea dwar l-Intrapriżi ż-żgħar tiġi kompletament implimentata.

                  —

                  Tinbeda l-introduzzjoni ta' stimi regolatorji ta' impatt. Jitkompla t-titjib ta' l-aċċess għall-finanzjament u jiġu żviluppati strutturi ta' appoġġ għan-negozji (raggruppamenti, inkubaturi, parkijiet tan-negozju u tat-teknoloġija).

            L-agrikoltura u s-sajd

                  —

                  Jitkompla l-iżvilupp ta' kapaċitajiet amministrattivi għall-formulazzjoni u l-implimentazzjoni tal-politika fis-settur ta' l-iżvilupp agrikolu u rurali. Titfassal u tibda titwettaq politika għall-iżvilupp rurali.

                  —

                  Tissaħħaħ il-kapaċità istituzzjonali għas-sigurtà ta' l-ikel. Jitħejja programm għall-klassifikazzjoni ta' stabbilimenti li jipproċessaw l-ikel sabiex jissodisfaw ir-rekwiżiti ta' l-UE. Tibda tittieħed azzjoni għall-identifikazzjoni tan-nagħaġ u tal-mogħoż u r-reġistrazzjoni tal-movimenti tagħhom. Tibda tittieħed azzjoni sabiex ikun żgurat il-kontroll effiċjenti tal-produzzjoni tal-pjanti domestiċi, speċjalment għall-prodotti suġġetti għal rekwiżiti speċifiċi ta' l-UE.

                  —

                  Jittieħdu miżuri sabiex ikun żgurat li l-politika tas-sajd tersaq aktar viċin lejn l-istandards ta' l-UE, speċjalment fl-oqsma ta' ġestjoni tar-riżorsi, ta' ispezzjoni u ta' kontroll u fil-politika strutturali u tas-suq.

                  —

                  Titkompla l-protezzjoni ta' l-indikazzjonijiet ġeografiċi u tad-denominazzjonijiet ta' l-oriġini reġistrati fil-Komunità taħt ir-Regolament tal-Kunsill (KE) Nru 510/2006 u l-emendi sussegwenti tiegħu. Tiġi aġġornata l-lista ta' indikazzjonijiet ġeografiċi u tad-denominazzjonijiet ta' l-oriġini, li huma protetti, konformement ma' l-iżviluppi fl-acquis ta' l-UE f'dan il-qasam.

            L-ambjent

                  —

                  Titkompla l-approssimazzjoni tal-leġiżlazzjoni Montenegrina lejn il-leġiżlazzjoni u l-istandards ta' l-UE, partikolarment il-leġiżlazzjoni dwar it-tniġġiż ta' l-arja, l-ilma u l-kimiċi.

                  —

                  Tinbeda l-implimentazzjoni tal-Pjan dwar l-Użu ta' l-Art u l-istrateġija dwar il-protezzjoni ambjentali ġenerali. Tinbeda l-implimentazzjoni ta' l-Istrateġija dwar l-Iżvilupp Sostenibbli u l-istrateġiji settorali oħra (il-ġestjoni integrata taż-żoni tal-kosta, l-biodiversità, l-bdil fil-klima). Jiġi żgurat qafas finanzjarju vijabbli għall-implimentazzjoni ta' politika ta' protezzjoni ta' l-ambjent fuq medda bejn medja u twila ta' żmien.

                  —

                  Jiġi ratifikat u jibda jitwettaq il-protokoll ta' Kyoto.

                  —

                  Tkompli tissaħħaħ il-kapaċità amministrattiva, l-aktar ta' l-istituzzjonijiet u tal-korpi responsabbli għall-ippjanar, permessi, ispezzjonijiet, infurzar u monitoraġġ, kif ukoll għall-ġestjoni ta' proġetti.

            Il-politika tat-trasport

                  —

                  Jissaħħaħ l-iżvilupp tal-kapaċitajiet, inkluża t-tħejjija ta' proġetti għall-investimenti kbar. Titkompla l-allokazzjoni ta' riżorsi suffiċjenti għall-manteniment ta' l-infrastrutturi u l-istituzzjonijiet tat-trasport.

                  —

                  Jitwettqu l-obbligi internazzjonali skond l-Konvenzjonijiet ta' l-Organizzazzjoni Marittima Internazzjonali u jissaħħu l-kondizzjonijiet tas-sigurtà marittima tal-flotta fid-dawl tal-Memorandum ta' Ftehim ta' Pariġi.

            L-enerġija

                  —

                  Tiġi adottata u implimentata strateġija fuq medda twila ta' żmien għall-politika ta' l-enerġija ambjentalment sostenibbli.

                  —

                  Ikomplu jitwettqu l-impenji reġjonali u internazzjonali f'dan il-qasam sabiex ikun jista' jitwaqqaf suq reġjonali kompetittiv ta' l-enerġija.

                  —

                  Tinkiseb l-adeżjoni ma' konvenzjonijiet internazzjonali dwar is-sigurtà nukleari li fihom il-EURATOM huwa diġà Parti Kontraenti.

            Is-soċjetà informatika u l-media

                  —

                  Tiġi finalizzata t-traspożizzjoni fil-leġiżlazzjoni nazzjonali tal-qafas ta' l-UE ta' l-2002 dwar il-komunikazzjonijiet elettroniċi.

                  —

                  Jitwaqqaf suq kompetittiv tal-komunikazzjonijiet elettroniċi permezz ta' l-implimentazzjoni progressiva ta' leġiżlazzjoni u billi jiġu applikati salvagwardji kompetittivi u jiġu indirizzati l-ostakoli kollha eżistenti għad-dħul fis-suq.

                  —

                  Tinżamm l-indipendenza ta' l-awtoritajiet regolatorji u jiġi żgurat li jkun hemm biżżejjed riżorsi u konoxxenza esperta sabiex titwettaq il-ħidma tagħhom.

                  —

                  Tiġi allinjata kompletament il-leġiżlazzjoni ma' l-acquis awdjoviżiv.

            Il-kontroll finanzjarju

                  —

                  Jiġu żviluppati u implimentati l-prinċipji tar-responsabbiltà deċentralizzata ta' ġestjoni u ta' verifika interna funzjonalment indipendenti skond l-istandards aċċettati internazzjonalment u l-aħjar prattika ta' l-UE.

                  —

                  Tissaħħaħ il-kapaċità operattiva, kif ukoll l-indipendenza finanzjarja u funzjonali ta' l-Uffiċċju Statali tal-Verifika.

                  —

                  Jiġu żviluppati proċeduri u kapaċitajiet amministrattivi sabiex tkun żgurata l-protezzjoni effettiva ta' l-interessi finanzjarji ta' l-UE.

            Statistika

                  —

                  Jitkompla l-iżvilupp ta' statistika ekonomika affidabbli. Tinbena l-kapaċità istituzzjonali li tipproduċi u tippubblika data bażika ta' statistika armonizzata skond l-istandards Ewropej fil-qasam ta' l-istatistika kummerċjali, l-istatistika fis-suq ta' l-impjiegi u tal-kontijiet nazzjonali.

                  —

                  Titwettaq l-inklużjoni totali tal-gvern lokali fil-kontijiet ġenerali tal-gvern.

            Il-ġustizzja, il-libertà u s-sigurtà
      Il-viżi, l-kontroll tal-fruntieri, l-ażil u l-migrazzjoni

                  —

                  Tiġi żviluppata l-infrastruttura teknika u l-kapaċitajiet tar-riżorsi umani sabiex titwettaq il-politika tal-Ġestjoni Integrata tal-Fruntieri li tinkludi t-tisħiħ tal-pulizija tal-fruntiera u tas-servizzi doganali. Jissaħħu l-faċilitajiet transkonfinali permezz ta' uffiċċji ġodda tal-fruntieri.

                  —

                  Tkompli tiġi allineata l-politika dwar il-viżi mal-leġiżlazzjoni u mal-prattika ta' l-UE.

            Id-drogi

                  —

                  Tissaħħaħ il-koperazzjoni internazzjonali u bejn aġenzija u oħra u jitkompla l-iżvilupp tal-kapaċità ta' l-awtoritajiet relevanti ta' l-infurzar tal-liġi kontra t-traffikar tad-drogi.

            Il-Pulizija

                  —

                  Titkompla r-ristrutturazzjoni; tiġi żgurata r-responsabbiltà; issir riforma ta' l-edukazzjoni tal-pulizija; tiġi żgurata l-koperazzjoni fost l-aġenziji ta' l-infurzar tal-liġi.

            Il-ġlieda kontra l-kriminalità organizzata u t-terroriżmu

                  —

                  Tiġi żviluppata sistema effettiva għall-protezzjoni tax-xhieda, li tinkorpora wkoll elementi reġjonali.

                  —

                  Tkompli tissaħħaħ il-ġlieda kontra l-kriminalità ekonomika u finanzjarja (li tinkludi l-money laundering u l-falsifikazzjoni tal-muniti), il-frodi u l-korruzzjoni, u tittejjeb il-leġiżlazzjoni relevanti.

                  —

                  Jiġi faċilitat il-kollokament ta' uffiċjali ta' kollaborazzjoni, sekondati mill-Istati Membri ta' l-UE fil-korpi relevanti ta' l-istat involuti fil-ġlieda kontra l-kriminalità organizzata. Tiġi implimentata l-Konvenzjoni ta' Palermo u l-Protokolli tagħha dwar il-kriminalità transnazzjonali organizzata u l-istandards internazzjonali applikabbli kontra l-kriminalità finanzjarja u ekonomika.

                  —

                  Tiżdied il-kapaċità amministrattiva u ġudizzjarja sabiex jiġi implimentat il-kodiċi kriminali fir-rigward tal-kriminalità organizzata. Tkompli tissaħħaħ l-Unità għall-ġlieda kontra l-kriminalità organizzata fil-Ministeru ta' l-Intern, u tiġi żgurata l-koordinazzjoni tal-korpi kollha ta' l-infurzar inkluż aktar żvilupp ta' kapaċità adegwata ta' intelliġenza kriminali.

                  —

                  Tkompli tissaħħaħ il-ġlieda kontra l-kriminalità ekonomika u finanzjarja (inkluża l-ġlieda kontra l-falsfikazzjoni ta' metodi ta' ħlas bi flus kontanti u mhux kontanti) u tiġi aġġornata l-kapaċità istituzzjonali u amministrattiva sabiex tiffaċċja l-isfidi relatati.

            Il-protezzjoni ta' data personali

                  —

                  Jiġi żgurat il-funzjonament tajjeb ta' l-Awtorità ta' Superviżjoni tal-Protezzjoni tad-Data.

                  —

                  Tiġi żgurata l-kapaċità ta' l-awtoritajiet statali, b'mod partikolari tal-korpi li jinfurzaw il-liġi, sabiex jimplimentaw il-leġiżlazzjoni dwar il-protezzjoni tad-data personali.

            4.   IL-PROGRAMMAZZJONI
      L-assistenza Komunitarja taħt il-Proċess ta' Stabbilizazzjoni u Assoċjazzjoni għall-pajjiżi tal-Balkani tal-Punent se tingħata taħt l-istrumenti finanzjarji eżistenti, b'mod partikolari taħt ir-Regolament tal-Kunsill (KE) Nru 1085/2006 tas-17 ta' Lulju 2006 li jistabbilixxi Strument għall-Assistenza ta' Qabel l-Adeżjoni (IPA) (2). Il-Montenegro jista' jkollu aċċess għall-finanzjament mill-programmi multi-statali u orizzontali.
      5.   IL-KONDIZZJONALITÀ
      L-assistenza Komunitarja lill-pajjiżi tal-Balkani tal-Punent tiddipendi fuq il-progress fit-twettiq tal-kriterji politiċi ta' Kopenħagen kif ukoll fuq il-progress fl-implimentazzjoni ta' prijoritajiet speċifiċi ta' din is-Sħubija Ewropea. F'każ li dawn il-kondizzjonijiet ma jiġux rispettati, il-Kunsill jista' jieħu l-miżuri xierqa fuq il-bażi ta' l-Artikolu 21 tar-Regolament (KE) Nru 1085/2006. L-assistenza Komunitarja għandha wkoll tkun suġġetta għall-kondizzjonijiet definiti mill-Kunsill fil-Konklużjonijiet tiegħu tad-29 ta' April 1997, b'mod partikolari fir-rigward ta' l-impenn tar-riċevituri li jwettqu r-riformi demokratiċi, ekonomiċi u istituzzjonali.
      6.   IL-MONITORAĠĠ
      L-implimentazzjoni tas-Sħubija Ewropea se tkun eżamintata permezz tal-mekkaniżmi stabbiliti bil-Proċess ta' Stabbilizzazzjoni u Assoċjazzjoni, partikolarment permezz tar-Rapporti annwali ppreżentati mill-Kummissjoni tal-Komunitajiet Ewropej.

         (1)  Regolament tal-Kunsill (KE) Nu 510/2006 ta' l-20 ta' Marzuh 2006 dwar il-protezzjoni ta' l-indikazzjonijiet ġeografiċi u tad-denominazzjonijiet ta' l-oriġini għal prodotti agrikoli u affarijiet ta' l-ikel (ĠU L 93, 31.3.2006, p. 12).

         (2)  ĠU L 210, 31.7.2006, p. 82.


title: 2007/543/KE: Deċiżjoni tal-Kunsill tat- 23 ta’ Lulju 2007 dwar l-adeżjoni tal-Bulgarija u tar-Rumanija għall-Konvenzjoni dwar l-istabbiliment ta’ Uffiċċju Ewropew tal-Pulizija (Konvenzjoni ta’ l-Europol)

text:
               1.8.2007

               MT

               Il-Ġurnal Uffiċjali ta’ l-Unjoni Ewropea

               L 200/47

         DEĊIŻJONI TAL-KUNSILL
   tat-23 ta’ Lulju 2007
   dwar l-adeżjoni tal-Bulgarija u tar-Rumanija għall-Konvenzjoni dwar l-istabbiliment ta’ Uffiċċju Ewropew tal-Pulizija (Konvenzjoni ta’ l-Europol)
   (2007/543/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat dwar l-Unjoni Ewropea,
   Wara li kkunsidra t-Trattat ta’ l-Adeżjoni ta’ l-2005,
   Wara li kkunsidra l-Att ta’ l-Adeżjoni ta’ l-2005, (minn issa ’l-quddiem imsejjaħ “l-Att ta’ l-Adeżjoni”) u partikolarment l-Artikolu 3(4) tiegħu,
   Wara li kkunsidra r-rakkommandazzjoni mill-Kummissjoni,
   Wara li kkunsidra l-opinjoni tal-Parlament Ewropew (1),
   Billi:

               (1)

               Il-Konvenzjoni dwar l-istabbiliment ta’ Uffiċċju Ewropew tal-Pulizija (Konvenzjoni Europol) (minn issa ’l-quddiem imsejħa l “Konvenzjoni Europol”) ġiet iffirmata fi Brussel fis-26 ta’ Lulju 1995 u daħħlet fis-seħħ fl-1 ta’ Ottubru 1998.

               (2)

               Il-Konvenzjoni ta’ l-Europol ġiet ikkumplimentata minn żewġ Protokolli ffirmati fl-24 ta’ Lulju 1996 u d-19 ta’ Ġunju 1997 li daħħlu fis-seħħ rispettivament fid-29 ta’ Diċembru 1998 u l-1 ta’ Lulju 1999 (2).

               (3)

               Il-Konvenzjoni ta’ l-Europol ġiet emendata minn tliet Protokolli oħra ffirmati fit-30 ta’ Novembru 2000 (3), it-28 ta’ Novembru 2002 (4) u s-27 ta’ Novembru 2003 (5). Il-Protokolli tat-30 ta’ Novembru 2000 u tat-28 ta’ Novembru 2002 daħlu fis-seħħ fid-29 ta’ Marzu 2007 filwaqt li l-Protokoll tas-27 ta’ Novembru 2003 daħal fis-seħħ fit-18 ta’ April 2007.

               (4)

               L-Artikolu 3 (3) ta’ l-Att ta’ l-Adeżjoni jistipula li l-Bulgarija u r-Rumanija jaċċettaw dawn il-konvenzjonijiet u l-protokolli konklużi bejn l-Istati Membri, elenkati fl-Anness I ta’ l-Att ta’ l-Adeżjoni, li jinkludi, inter alia, il-Konvenzjoni ta’ l-Europol u l-Protokolli ta’ l-24 ta’ Lulju 1996, id-19 ta’ Ġunju 1997, it-30 ta’ Novembru 2000, it-28 ta’ Novembru 2002 u s-27 ta’ Novembru 2003. Dawn għandhom jidħlu fis-seħħ għall-Bulgarija u r-Rumanija fid-data deċiża mill-Kunsill.

               (5)

               Skond l-Artikolu 3(4) ta’ l-Att ta’ l-Adeżjoni, il-Kunsill għandu jagħmel l-aġġustamenti kollha meħtieġa minħabba l-adeżjoni f’dawk il-konvenzjonijiet u protokolli,

         IDDEĊIEDA KIF ĠEJ:
   Artikolu 1
   Il-Konvenzjoni ta’ l-Europol u l-Protokolli ta’ l-24 ta’ Lulju 1996, tad-19 ta’ Ġunju 1997, tat-30 ta’ Novembru 2000, tat-28 ta’ Novembru 2002 u tas-27 ta’ Novembru 2003 għandhom jidħlu fis-seħħ għall-Bulgarija u r-Rumanija fl-ewwel jum ta’ l-ewwel xahar wara d-data ta’ l-adozzjoni ta’ din id-deċiżjoni.
   Artikolu 2
   It-testi tal-Konvenzjoni ta’ l-Europol u l-Protokolli ta’ l-24 ta’ Lulju 1996, id-19 ta’ Ġunju 1997, it-30 ta’ Novembru 2000, it-28 ta’ Novembru 2002 u s-27 ta’ Novembru 2003, imfassla fil-lingwa Bulgara u l-lingwa Rumena u annessi ma’ din id-Deċiżjoni, għandhom ikunu awtentiċi taħt l-istess kondizzjonijiet bħat-testi l-oħra tal-Konvenzjoni ta’ l-Europol u l-Protokolli msemmija.
   Artikolu 3
   Din id-Deċiżjoni għandha tidħol fis-seħħ fil-jum wara l-pubblikazzjoni tagħha fil-Ġurnal Uffiċjali ta’ l-Unjoni Ewropea.

      Magħmul fi Brussell, 23 ta’ Lulju 2007.

            Għall-Kunsill

            Il-President

         L. AMADO

      (1)  Opinjoni tal-10 ta’ Lulju 2007 (għadha mhux pubblikata fil-Ġurnal Uffiċjali).

      (2)  Il-Protokoll ta’ l-24 ta’ Lulju 1996 fuq bażi ta’ l-Artikolu K.3 tat-Trattat dwar l-Unjoni Ewropea fuq l-interpretazzjoni, permezz ta’ deċiżjonijiet preliminari, mill-Qorti tal-Ġustizzja tal-Komunitajiet Ewropej tal-Konvenzjoni dwar l-istabbiliment ta’ Uffiċċju Ewropew tal-Pulizija (Europol) (ĠU C 299, 9.10.1996, p. 2); il-Protokoll tad-19 ta’ Ġunju 1997 imfassal fuq bażi ta’ l-Artikolu K.3 tat-Trattat dwar l-Unjoni Ewropea u l-Artikolu 41 (3) tal-Konvenzjoni ta’ l-Europol, dwar il-privileġġi u l-immunitajiet ta’ l-Europol, il-membri ta’ l-organi tiegħu, id-Deputati Diretturi u l-impjegati tal-Europol, (ĠU C 221, 19.7.1997, p. 2)

      (3)  ĠU C 358, 13.12.2000, p. 2.

      (4)  ĠU C 312, 16.12.2002, p. 2.

      (5)  ĠU C 2, 6.1.2004, p. 3.

      ANNESS
      It-test tal-Konvenzjoni ta’ l-Europol u tal-Protokolli ta’ l-24 ta’ Lulju 1996, id-19 ta’ Ġunju 1997, it-30 ta’ Novembru 2000, it-28 ta’ Novembru 2002 u s-27 ta’ Novembru 2003 fil-lingwa Bulgara u Rumena.


title: Deċiżjoni tal-Kunsill tas- 17 ta' Frar 2014 li taħtar u tissostitwixxi membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Vokazzjonali

text:
               22.2.2014

               MT

               Il-Ġurnal Uffiċjali tal-Unjoni Ewropea

               C 51/9

         DEĊIŻJONI TAL-KUNSILL
   tas-17 ta' Frar 2014
   li taħtar u tissostitwixxi membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Vokazzjonali
   (2014/C 51/03)
   IL-KUNSILL TAL-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 tal-10 ta' Frar 1975 li jistabbilixxi ċ-Ċentru Ewropew għall-Iżvilupp ta' Taħriġ Professjonali, u b'mod partikolari l-Artikolu 4 tiegħu (1),
   Wara li kkunsidra n-nomina mressqa lill-Kunsill mill-Kummissjoni fil-kategorija tar-Rappreżentanti tal-impjegati,
   Billi:

               (1)

               Bid-Deċiżjoni tiegħu tas-16 ta' Lulju 2012 (2), il-Kunsill ħatar il-membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Vokazzjonali għall-perijodu mit-18 ta' Settembru 2012 sas-17 ta' Settembru 2015.

               (2)

               Post ta' membru fuq il-Bord ta' Tmexxija taċ-Ċentru fil-kategorija tar-rappreżentanti tal-Impjegati huwa disponibbli għall-Bulgarija.

         IDDEĊIEDA KIF ĠEJ:
   Artikolu waħdieni
   Il-persuna li ġejja hija b'dan maħtura membru tal-Bord ta' Tmexxija taċ-Ċentru Ewropew għall-Iżvilupp ta' Taħriġ Vokazzjonali għall-bqija tal-mandat, jiġifieri sas-17 ta' Settembru 2015:

                  RAPPREŻENTANTI TAL-ORGANIZZAZZJONIJIET TAL-IMPJEGATI:

               BULGARIJA

               Is-Sinjura Yuliya SIMEONOVA

      Magħmul fi Brussell, is-17 ta’ Frar 2014.

            Għall-Kunsill

            Il-President

         A. TSAFTARIS

      (1)  ĠU L 39, 13.2.1975, p. 1.

      (2)  ĠU C 228, 31.7.2012, p. 3.


title: 2013/447/UE: Deċiżjoni tal-Kummissjoni tal- 5 ta’ Settembru 2013 dwar il-fattur ta’ utilizzazzjoni standard tal-kapaċità skont l-Artikolu 18(2) tad-Deċiżjoni 2011/278/UE  Test b’relevanza għaż-ŻEE

text:
               7.9.2013

               MT

               Il-Ġurnal Uffiċjali tal-Unjoni Ewropea

               L 240/23

         DEĊIŻJONI TAL-KUMMISSJONI
   tal-5 ta’ Settembru 2013
   dwar il-fattur ta’ utilizzazzjoni standard tal-kapaċità skont l-Artikolu 18(2) tad-Deċiżjoni 2011/278/UE
   (Test b’relevanza għaż-ŻEE)
   (2013/447/UE)
   IL-KUMMISSJONI EWROPEA,
   Wara li kkunsidrat it-Trattat dwra il-Funzjonament tal-Unjoni Ewropea,
   Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (1), u b’mod partikulari l-Artikolu 10a tagħha,
   Billi:

               (1)

               Sabiex ikun possibbli li l-Istati Membri jistabbilixxu, skont l-Artikolu 18(1) u l-Artikolu 18(3) tad-Deċiżjoni tal-Kummissjoni 2011/278/UE (2), il-livelli ta’ attività ta’ istallazzjonijiet ta’ parteċipanti ġodda skont l-Artikolu 3(h) tad-Direttiva 2003/87/KE, il-Kummissjoni trid tistabbilixxi u tippubblika l-fatturi ta’ utilizzazzjoni standard tal-kapaċità.

               (2)

               Għall-finijiet tal-kalkolu tal-għadd ta’ allokazzjonijiet ta’ emissjonijiet bla ħlas li jridu jiġu allokati għall-istallazzjonijiet ta’ parteċipanti ġodda li huma eliġibbli għal tali allokazzjoni fil-perjodu 2013-2020, l-Istati Membri jridu jistabbilixxu l-livelli ta’ attività ta’ dawn l-istallazzjonijiet. F’dan il-kuntest, il-fattur ta’ utilizzazzjoni standard tal-kapaċità hu neċessarju biex jiġi stabbilit il-livell ta’ attività marbuta mal-prodott għal prodotti li fil-każ tagħhom ikun ġie stabbilit parametru referenzjarju ta’ prodott fl-Anness I tad-Deċiżjoni 2011/278/UE. Għall-istallazzjonijiet ta’ parteċipanti ġodda, bl-eċċezzjoni ta’ parteċipanti ġodda minħabba estensjoni sinifikanti, dan il-livell ta’ attività jiġi stabbilit billi l-kapaċità istallata inizjali għall-produzzjoni ta’ dan il-prodott skont l-Artikolu 17(4) tad-Deċiżjoni 2011/278/UE tiġi multiplikata bil-fattur ta’ utilizzazzjoni standard tal-kapaċità. Għall-istallazzjonijiet li kellhom estensjoni jew tnaqqis sinifikanti fil-kapaċità, l-Istati Membri għandhom jużaw il-fattur ta’ utilizzazzjoni standard tal-kapaċità biex jistabbilixxu l-livell ta’ attività marbuta mal-prodott tal-kapaċità miżjuda jew imnaqqsa tas-subistallazzjoni kkonċernata.

               (3)

               Il-fattur ta’ utilizzazzjoni standard tal-kapaċità għandu jkun it-80 punt perċentwali tal-medja annwali tal-utilizzazzjoni tal-kapaċità tal-istallazzjonijiet kollha li jipproduċu l-prodott ikkonċernat. Bħala parti mill-ġabra tad-dejta ġenerali ta’ bażi għall-istallazzjonijiet imsemmija li jkunu saru biex jitwaqqfu l-Miżuri Nazzjonali ta’ implimentazzjoni (NIMs), l-Istati Membri ġabru dejta dwar il-produzzjoni medja annwali tal-prodott ikkonċernat fil-perjodu 2005–08. Bid-diviżjoni ta’ dawn iċ-ċifri tal-produzzjoni bil-kapċità inizjali istallata kif imsemmi fl-Artikolu 7(3) tad-Deċiżjoni 2011/278/UE, l-Istati Membri mbagħad stabbilew il-fatturi ta’ utilizzazzjoni tal-kapaċità tal-istallazzjonijiet rilevanti fit-territorju tagħhom. L-Istati Membri mbagħad qasmu din l-informazzjoni mal-Kummissjoni bħala parti min-NIMs.

               (4)

               Meta n-NIMs daħlu mingħand l-Istati Membri kollha, u filwaqt li qieset in-NIMS mill-pajjiżi taż-ŻEE-EFTA, il-Kummissjoni stabbiliet it-80 punt perċentwali tal-medja annwali tal-fatturi ta’ utilizzazzjoni tal-kapaċità tal-istallazzjonijiet li jipproduċu l-prodott li fil-każ tiegħu jeżisti parametru referenzjarju, u dan filwaqt li tqieset ukoll il-ħtieġa li jiġi żgurat li l-kundizzjonijiet newtri tal-kompetizzjoni għal attivitajiet industrijali mwettqa f’istallazzjonijiet imħaddma minn operatur uniku u għal produzzjoni f’istallazzjonijiet imħaddma esternament. Il-kalkolu hu bbażat fuq l-informazzjoni li kellha l-Kummissjoni sal-31 ta’ Diċembru 2012.

               (5)

               Il-fatturi ta’ utilizzazzjoni standard tal-kapaċità għal kull parametru referenzjarju huma stabbiliti fl-Anness ta’ din id-Deċiżjoni. Dawn il-fatturi japplikaw mis-sena 2013 sal-2020.

         ADOTTAT DIN ID-DEĊIŻJONI:
   Artikolu 1
   Il-fatturi ta’ utilizzazzjoni standard tal-kapaċità elenkati fl-Anness jintużaw mill-Istati Membri biex jistabbilixxu l-livell ta’ attività marbuta mal-prodott ta’ istallazzjonijiet li jissemmew fl-Artikolu 3(h) tad-Direttiva 2003/87/KE bi qbil mal-Artikolu 18 tad-Deċiżjoni 2011/278/UE.
   Artikolu 2
   Din id-Deċiżjoni tidħol fis-seħħ fl-ewwel jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, il-5 ta’ Settembru 2013.

            Għall-Kummissjoni

            Il-President

         José Manuel BARROSO

      (1)  ĠU L 275, 25.10.2003, p. 32.

      (2)  Id-Deċiżjoni tal-Kummissjoni 2011/278/UE tas-27 ta’ April 2011 li tiddetermina regoli tranżitorji madwar l-Unjoni kollha għal allokazzjoni armonizzata mingħajr ħlas tal-kwoti tal-emissjonijiet skont l-Artikolu 10a tad-Direttiva 2003/87/KE tal-Parlament Ewropew u tal-Kunsill (ĠU L 130, 17.5.2011, p. 1).

      ANNESS

                  Parametru referenzjarju tal-prodott elenkat fl-Anness I tad-Deċiżjoni 2011/278/UE

                  Il-fattur ta’ utilizzazzjoni standard tal-kapaċità (SCUF)

                  Kokk

                  0,960

                  Minerali sinterizzati

                  0,886

                  Metall jaħraq

                  0,894

                  Anodu ta’ qabel il-ħami

                  0,928

                  Aluminju

                  0,964

                  Clinker ta’ siment griż

                  0,831

                  Clinker ta’ siment abjad

                  0,787

                  Ġir

                  0,813

                  Ġir dolomitiku

                  0,748

                  Ġir dolomitiku sinterizzat

                  0,784

                  Ħġieġ float

                  0,946

                  Fliexken u vażetti ta’ ħġieġ bla kulur

                  0,883

                  Fliexken u vażetti ta’ ħġieġ bil-kulur

                  0,912

                  Prodotti tal-fibra tal-ħġieġ bil-filament kontinwu

                  0,892

                  Briks tal-faċċata

                  0,809

                  Ċangaturi

                  0,731

                  Tegole

                  0,836

                  Trab atomizzat

                  0,802

                  Ġibs

                  0,801

                  Ġipsum sekondarju mnixxef

                  0,812

                  Polpa kraft ta’ fibra qasira

                  0,808

                  Polpa kraft ta’ fibra twila

                  0,823

                  Polpa tas-sulfit, polpa termomekkanika u mekkanika

                  0,862

                  Polpa tal-karta rkuprata

                  0,887

                  Karta tal-gazzetti

                  0,919

                  Karta fina mhux miksija

                  0,872

                  Karta fina miksija

                  0,883

                  Tissue

                  0,900

                  Testliner u fluting

                  0,889

                  Kartun mhux miksi

                  0,863

                  Kartun miksi

                  0,868

                  Aċidu nitriku

                  0,876

                  Aċidu adipiku

                  0,849

                  Monomer tal-klorur tal-vinil (VCM)

                  0,842

                  Fenol/aċeton

                  0,870

                  S-PVC

                  0,873

                  E-PVC

                  0,834

                  Karbonat tas-sodju

                  0,926

                  Prodotti tar-raffinerija

                  0,902

                  Azzar tal-karbonju EAF

                  0,798

                  Azzar illigat ħafna EAF

                  0,802

                  Ħadid fondut

                  0,772

                  Suf minerali

                  0,851

                  Bord tal-ġibs

                  0,843

                  Nugrufum

                  0,865

                  Ammonijaka

                  0,888

                  Krekkjar bil-fwar

                  0,872

                  Aromatiċi

                  0,902

                  Stiren

                  0,879

                  Idroġenu

                  0,902

                  Gass ta’ sinteżi

                  0,902

                  Ossidu tal-etilen/glikoli tal-etilen

                  0,840


title: Deċiżjoni tal-Kunsill 2014/872/PESK tal- 4 ta' Diċembru 2014 li temenda d-Deċiżjoni 2014/512/PESK dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina u d-Deċiżjoni 2014/659/PESK li temenda d-Deċiżjoni 2014/512/PESK

text:
               5.12.2014

               MT

               Il-Ġurnal Uffiċjali tal-Unjoni Ewropea

               L 349/58

         DEĊIŻJONI TAL-KUNSILL 2014/872/PESK
   tal-4 ta' Diċembru 2014
   li temenda d-Deċiżjoni 2014/512/PESK dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina u d-Deċiżjoni 2014/659/PESK li temenda d-Deċiżjoni 2014/512/PESK
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Billi:

               (1)

               Fil-31 ta' Lulju 2014, il-Kunsill adotta d-Deċiżjoni 2014/512/PESK (1).

               (2)

               Fit-8 ta' Settembru 2014, il-Kunsill adotta d- Deċiżjoni 2014/659/PESK (2) sabiex jiġu imposti aktar miżuri restrittivi.

               (3)

               Il-Kunsill iqis li huwa meħtieġ li jiġu ċċarati ċerti dispożizzjonijiet.

               (4)

               Hija meħtieġa azzjoni ulterjuri mill-Unjoni sabiex jiġu implimentati ċerti miżuri,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2014/512/PESK hija b'dan emendata kif ġej:

               (1)

               L-Artikolu 1 huwa emendat kif ġej:

                           (a)

                           il-paragrafu 3 huwa sostitwit b'dan li ġej:
                           “3.   Għandu jkun ipprojbit li, b'mod dirett jew indirett, wieħed jagħmel jew ikun parti minn arranġament biex jagħmel self jew kreditu ġdid b'maturità li taqbeż it-30 jum lil kwalunkwe persuna ġuridika, entità jew korp imsemmijin fil-paragrafu 1 jew fil-paragrafu 2, wara t-12 ta' Settembru 2014 ħlief għal self jew kreditu li jkollu objettiv speċifiku u dokumentat li jipprovdi finanzjament għal importazzjonijiet jew esportazzjonijiet, diretti jew indiretti, mhux projbiti ta' prodotti u ta' servizzi mhux finanzjarji bejn l-Unjoni u kwalunkwe Stat terz ieħor jew għal self li jkollu objettiv speċifiku u dokumentat li jipprovdi finanzjament ta' emerġenza biex jissodisfa kriterji ta' solvenza u likwidità għal persuni ġuridiċi stabbiliti fl-Unjoni, li aktar minn 50 % tad-drittijiet proprjetarji tagħhom ikunu ta' entità msemmija fl-Anness I.”;

                           (b)

                           jiżdied il-paragrafu li ġej:
                           “4.   Il-projbizzjoni fil-paragrafu 3 ma għandhiex tapplika għal użu ta' kreditu disponibbli jew ħlasijiet magħmula taħt kuntratt konkluż qabel it-12 ta' Settembru 2014 jekk:

                                       (a)

                                       it-termini u kondizzjonijiet kollha ta' dan l-użu ta' kreditu jew ta' dawn il-ħlasijiet:

                                                   (i)

                                                   kienu miftehmin qabel it-12 ta' Settembru 2014; u

                                                   (ii)

                                                   ma ġewx emendati f'dik id-data jew warajha; u

                                       (b)

                                       qabel it-12 ta' Settembru 2014 kienet ġiet iffissata data ta' skadenza kuntrattwali għar-rimborż sħiħ tal-fondi kollha li kienu saru disponibbli u għall-kanċellament tal-impenji, drittijiet u obbligi kollha taħt il-kuntratt.

                                 It-termini u l-kondizzjonijiet tal-użu ta' kreditu disponibbli u ħlasijiet imsemmijin f'dan il-paragrafu jinkludu dispożizzjonijiet li jikkonċernaw it-tul tal-perijodu tar-rimborż għal kull użu ta' kreditu disponibbli jew ħlas, ir-rata ta' imgħax applikata jew il-metodu tal-kalkolu tar-rata ta' imgħax, u l-ammont massimu.”.

               (2)

               Fl-Artikolu 2, il-paragrafu 4 huwa sostitwit b'dan li ġej:
               “4.   Il-projbizzjonijiet fil-paragrafi 1, 2 u 3 għandhom ikunu mingħajr preġudizzju għall-eżekuzzjoni ta' kuntratti konklużi qabel l-1 ta' Awwissu 2014 jew kuntratti anċillari meħtieġa għall-eżekuzzjoni ta' tali kuntratti, u għall-forniment ta' partijiet ta' rikambju u servizzi meħtieġa għall-manutenzjoni u s-sikurezza ta' kapaċitajiet eżistenti fl-Unjoni.”.

               (3)

               Fl-Artikolu 3, il-paragrafu 3 huwa sostitwit b'dan li ġej:
               “3.   Il-projbizzjonijiet fil-paragrafi 1 u 2 għandhom ikunu mingħajr preġudizzju għall-eżekuzzjoni ta' kuntratti konklużi qabel l-1 ta' Awwissu 2014 jew kuntratti anċillari meħtieġa għall-eżekuzzjoni ta' tali kuntratti.”.

               (4)

               Fl-Artikolu 3a, il-paragrafu 3 huwa sostitwit b'dan li ġej:
               “3.   Il-projbizzjonijiet fil-paragrafi 1 u 2 għandhom ikunu mingħajr preġudizzju għall-eżekuzzjoni ta' kuntratti konklużi qabel it-12 ta' Settembru 2014 jew kuntratti anċillari meħtieġa għall-eżekuzzjoni ta' tali kuntratti, u għall-forniment ta' assistenza meħtieġa għall-manutenzjoni u s-sikurezza ta' kapaċitajiet eżistenti fl-UE.”.

               (5)

               L-Artikolu 4 huwa sostitwit b'dan li ġej:
               “Artikolu 4
               1.   Il-bejgħ, il-forniment, it-trasferiment jew l-esportazzjoni, diretti jew indiretti, ta' ċertu tagħmir adatt għall-kategoriji segwenti ta' proġetti ta' esplorazzjoni u produzzjoni fir-Russja, inkluża ż-Żona Ekonomika Esklużiva u l-Blata Kontinentali tagħha, minn ċittadini tal-Istati Membri, jew mit-territorji tal-Istati Membri, jew bl-użu ta' bastimenti jew ajruplani taħt il-ġurisdizzjoni tal-Istati Membri, għandhom ikunu soġġetti għall-awtorizzazzjoni minn qabel tal-awtorità kompetenti tal-Istat Membru li qed jesporta:

                           (a)

                           l-esplorazzjoni u l-produzzjoni taż-żejt fl-ilmijiet aktar fondi minn 150 metru;

                           (b)

                           l-esplorazzjoni u l-produzzjoni taż-żejt fiż-żona lil hinn mill-kosta fit-tramuntana taċ-Ċirku tal-Artiku;

                           (c)

                           proġetti li jkollhom il-potenzjal li jipproduċu ż-żejt minn riżorsi li jinsabu f'formazzjonijiet ta' shale permezz ta' fratturazzjoni idrawlika; dan ma japplikax għall-esplorazzjoni u l-produzzjoni f'formazzjonijiet ta' shale bl-għan li jinstab jew jiġi estratt żejt minn depożiti mhux tax-shale.

                     L-Unjoni għandha tieħu l-miżuri meħtieġa sabiex tiddetermina l-oġġetti rilevanti li għandhom ikunu koperti minn dan il-paragrafu.
               2.   L-għoti ta':

                           (a)

                           għajnuna teknika jew servizzi oħra relatati mat-tagħmir imsemmi fil-paragrafu 1;

                           (b)

                           finanzjament jew għajnuna finanzjarja għal kwalunkwe bejgħ, forniment, trasferiment jew esportazzjoni tat-tagħmir imsemmi fil-paragrafu 1 jew għall-għoti ta' assistenza teknika jew taħriġ tekniku relatati;

                     għandu wkoll ikun soġġett għall-awtorizzazzjoni minn qabel mill-awtorità kompetenti tal-Istat Membru li qed jesporta.
               3.   L-awtoritajiet kompetenti tal-Istati Membri ma għandhom jagħtu l-ebda awtorizzazzjoni għal kwalunkwe bejgħ, forniment, trasferiment jew esportazzjoni tat-tagħmir jew għall-provvista tas-servizzi, kif imsemmija fil-paragrafi 1 u 2, jekk huma jiddeterminaw li l-bejgħ, il-forniment, it-trasferiment jew l-esportazzjoni kkonċernati jew il-provvista tas-servizz ikkonċernat ikunu destinati għal waħda mill-kategoriji ta' esplorazzjoni u produzzjoni msemmija fil-paragrafu 1.
               4.   Il-paragrafu 3 għandu jkun mingħajr preġudizzju għall-eżekuzzjoni ta' kuntratti konklużi qabel l-1 ta' Awwissu 2014 jew kuntratti anċillari meħtieġa għall-eżekuzzjoni ta' tali kuntratti.
               5.   Tista' tingħata awtorizzazzjoni fejn il-bejgħ, forniment, trasferiment jew esportazzjoni tal-oġġetti jew il-provvista tas-servizzi, kif imsemmija fil-paragrafi 1 u 2, ikunu meħtieġa għall-prevenzjoni jew il-mitigazzjoni urġenti ta' avveniment li probabbilment ikollu impatt serju u sinifikanti fuq is-saħħa u s-sikurezza tal-bniedem jew fuq l-ambjent. F'każijiet debitament ġustifikati ta' emerġenza, il-bejgħ, forniment, trasferiment jew esportazzjoni jew il-provvista tas-servizzi, kif imsemmija fil-paragrafi 1 u 2, jistgħu jipproċedu mingħajr awtorizzazzjoni, sakemm l-esportatur jinnotifika lill-awtorità kompetenti fi żmien ħamest ijiem tax-xogħol wara li jkunu saru l-bejgħ, forniment, trasferiment jew esportazzjoni jew il-provvista tas-servizzi, filwaqt li jagħti dettalji dwar il-ġustifikazzjoni rilevanti għall-bejgħ, forniment, trasferiment jew esportazzjoni jew il-provvista ta' servizzi mingħajr awtorizzazzjoni minn qabel”.

               (6)

               Fl-Artikolu 4a, il-paragrafu 1 huwa sostitwit b'dan li ġej:
               “1.   Il-forniment dirett jew indirett ta' servizzi assoċjati meħtieġa għall-kategoriji segwenti ta' proġetti ta' esplorazzjoni u produzzjoni fir-Russja, inkluża ż-Żona Ekonomika Esklużiva u l-Blata Kontinentali tagħha, minn ċittadini tal-Istati Membri, jew mit-territorji tal-Istati Membri, jew bl-użu ta' bastimenti jew ajruplani taħt il-ġurisdizzjoni tal-Istati Membri, għandu jkun ipprojbit:

                           (a)

                           l-esplorazzjoni u l-produzzjoni taż-żejt fl-ilmijiet aktar fondi minn 150 metru;

                           (b)

                           l-esplorazzjoni u l-produzzjoni taż-żejt fiż-żona lil hinn mill-kosta fit-tramuntana taċ-Ċirku tal-Artiku;

                           (c)

                           proġetti li jkollhom il-potenzjal li jipproduċu ż-żejt minn riżorsi li jinsabu f'formazzjonijiet ta' shale permezz ta' fratturazzjoni idrawlika; dan ma japplikax għall-esplorazzjoni u l-produzzjoni f'formazzjonijiet ta' shale bl-għan li jinstab jew jiġi estratt żejt minn depożiti mhux tax-shale.”

                     .
         Artikolu 2
   Il-premessa 5 tad-Deċiżjoni 2014/659/PESK hija sostitwita b'dan li ġej:

                  “(5)

                  F'dan il-kuntest, huwa xieraq li tiġi estiża l-projbizzjoni fir-rigward ta' ċerti strumenti finanzjarji. Għandhom jiġu imposti restrizzjonijiet addizzjonali dwar aċċess għas-suq tal-kapital fir-rigward ta' istituzzjonijiet finanzjarji Russi li huma l-proprjetà tal-Istat, ċerti entitajiet Russi fis-settur tad-difiża, u ċerti entitajiet Russi li l-kummerċ ewlieni tagħhom huwa l-bejgħ jew it-trasport taż-żejt. Dawn il-projbizzjonijiet ma jaffettwawx is-servizzi finanzjarji mhux imsemmija fl-Artikolu 1.”

   Artikolu 3
   Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, l-4 ta' Diċembru 2014.

            Għall-Kunsill

            Il-President

         S. GOZI

      (1)  Deċiżjoni tal-Kunsill 2014/512/PESK tal-31 ta' Lulju 2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU L 229, 31.7.2014, p. 13).

      (2)  Deċiżjoni tal-Kunsill 2014/659/PESK tat-8 ta' Settembru 2014 li temenda d-Deċiżjoni 2014/152/PESK dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU L 271, 12.9.2014, p. 54).


title: Deċiżjoni tal-Kumitat Politiku u ta' Sigurtà (PESK) 2015/969 tad-19 ta' Ġunju 2015 li testendi l-mandat tal-Kap tal-Missjoni tal-Unjoni Ewropea għall-Istat tad-Dritt fil-Kosovo (EULEX KOSOVO)

text:
               23.6.2015

               MT

               Il-Ġurnal Uffiċjali tal-Unjoni Ewropea

               L 157/44

         DEĊIŻJONI TAL-KUMITAT POLITIKU U TA' SIGURTÀ (PESK) 2015/969
   tad-19 ta' Ġunju 2015
   li testendi l-mandat tal-Kap tal-Missjoni tal-Unjoni Ewropea għall-Istat tad-Dritt fil-Kosovo (1) (EULEX KOSOVO)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea u b'mod partikolari t-tielet paragrafu tal-Artikolu 38 tiegħu,
   Wara li kkunsidra l-Azzjoni Konġunta tal-Kunsill 2008/124/PESK tal-4 ta' Frar 2008 dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (2) u b'mod partikolari l-Artikolu 12(2) tagħha,
   Billi:

               (1)

               Skont l-Artikolu 12(2) tal-Azzjoni Konġunta 2008/124/PESK, il-Kumitat Politiku u ta' Sigurtà (KPS) huwa awtorizzat, f'konformità mal-Artikolu 38 tat-Trattat, li jieħu d-deċiżjonijiet rilevanti bl-għan li jeżerċita l-kontroll politiku u d-direzzjoni strateġika tal-Missjoni tal-Unjoni Ewropea għall-Istat tad-Dritt fil-Kosovo (EULEX KOSOVO), inkluża d-deċiżjoni tal-ħatra ta' Kap ta' Missjoni.

               (2)

               Fit-12 ta' Ġunju 2014, il-Kunsill adotta d-Deċiżjoni 2014/349/PESK (3) li temenda l-Azzjoni Konġunta 2008/124/PESK u li testendi t-tul ta' żmien tal-EULEX KOSOVO sal-14 ta' Ġunju 2016.

               (3)

               Fid-9 ta' Ottubru 2014, il-KPS adotta d-Deċiżjoni 2014/707/PESK (EULEX KOSOVO/2/2014) (4) biex ħatar lill-Ambaxxatur Gabriele MEUCCI bħala Kap tal-Missjoni tal-EULEX KOSOVO sal-14 ta' Ġunju 2015.

               (4)

               Fil-15 ta' Ġunju 2015, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà pproponiet l-estensjoni tal-mandat tal-Ambaxxatur Gabriele MEUCCI bħala Kap tal-Missjoni tal-EULEX KOSOVO sal-14 ta' Ġunju 2016,

         ADOTTA DIN ID-DEĊIŻJONI:
   Artikolu 1
   Il-mandat tal-Ambaxxatur Gabriele MEUCCI bħala Kap tal-Missjoni tal-Unjoni Ewropea għall-Istat tad-Dritt fil-Kosovo (EULEX KOSOVO) huwa b'dan estiż sal-14 ta' Ġunju 2016.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Hija għandha tapplika mill-15 ta' Ġunju 2015.

      Magħmul fi Brussell, id-19 ta' Ġunju 2015.

            Għall-Kumitat Politiku u ta' Sigurtà

            Il-President

         W. STEVENS

      (1)  Id-denominazzjoni “Kosovo” ma tippreġudikax pożizzjonijiet dwar status, u hija konformi mal-UNSCR 1244(1999) u mal-Opinjoni tal-QIĠ dwar id-dikjarazzjoni tal-indipendenza tal-Kosovo.

      (2)  ĠU L 42, 16.2.2008, p. 92.

      (3)  Deċiżjoni tal-Kunsill 2014/349/PESK tat-12 ta' Ġunju 2014 li temenda l-Azzjoni Konġunta 2008/124/PESK dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (ĠU L 174, 13.6.2014, p. 42).

      (4)  Deċiżjoni tal-Kumitat Politiku u ta' Sigurtà 2014/707/PESK (EULEX KOSOVO/2/2014) tad-9 ta' Ottubru 2014 dwar il-ħatra tal-Kap tal-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (ĠU L 295, 11.10.2014, p. 59).